Eze 44 AKKDC08 - O kɔ, cɛɛ nin segira ni ne ye - Bible Search\nEze 43 Eze 45\nKɔrɔn fɛ daa\n1O kɔ, cɛɛ nin segira ni ne ye Alabatoso kɛnɛma donda la, min ɲasinnin be kɔrɔn faan fɛ. A tugunin tun lo. 2Masaba y'a fɔ ne ye ko: «Daa nin tugunin ka kan ka to, a man kan ka yɛlɛ. Mɔgɔ si man kan ka don n'a ye. Bari, ne Masaba, Isirayɛli ka Ala donna n'a ye. O kosɔn, a tugunin ka to. 3Ɲamɔgɔ kelenpe le bena sigi yen ka dumuni kɛ ne Masaba ɲakɔrɔ. Donda min gunnin be boon na, a ka don ani ka bɔ n'o daa nin ye.»\nSira dinin te siya wɛrɛw ma ka don Alabatoso kɔnɔ\n4O kɔ, cɛɛ nin tagara ni ne ye kɔgɔdugu ɲafan donda la fɔɔ ka se Alabatoso ɲafɛ. Ne ye filɛli kɛ, ne y'a ye ko Masaba ko nɔɔrɔ tun b'a batoso fara. Ne benna ka n ɲaa biri duguma. 5Masaba y'a fɔ ne ye ko: «Adamaden, kɔlɔsili kɛ. Filɛli kɛ ka ɲa, k'i tulo malɔ fɛɛn bɛɛ la, ne bena min fɔ i ye ne Masaba batoso sariya koo la. I janto Alabatoso dondaw ani ne ka yɔrɔ bɔdaw la k'u kɔlɔsi kosɔbɛ.\n6«A fɔ Isirayɛliden murutininw ye ko ne Matigi, Masaba ko: Isirayɛlidenw, aw ka kokolonw nigɛ bɔra ne la. 7Siya wɛrɛ minw ma kɛnɛkɛnɛ, ani u te ne sago kɛ, aw ye olu ladon ne ka sigiyɔrɔ la k'a nɔgɔ. Aw y'o kɛ aw ka saraka bɔtuma na ni saraka sogo tuluyɔrɔ n'a joli ye, k'an ka bɛɛn cɛn n'aw ka kokolonw bɛɛ ye. 8Aw ma ne ka sigiyɔrɔ baara kɛ, aw ye siya wɛrɛw le bila o la aw nɔɔ na.\n9«Ayiwa, ne Matigi, Masaba ko: Jamana wɛrɛ mɔgɔ minw ma kɛnɛkɛnɛ, n'u te ne sago kɛ, olu si man kan ka don ne ka sigiyɔrɔ la, hali minw be Isirayɛlidenw cɛma.\nLevi kɔmɔgɔw ka koo\n10«Levi kɔmɔgɔ minw y'u yɔrɔ jaɲa ne la Isirayɛlidenw jɛngɛtuma na ka ne bila ka tugu u ka joow kɔ, olu ka kojugu doni bena la u yɛrɛ kunna. 11U bena se ka kɛ ne batoso daaw kɔlɔsibagaw ye, ka ne ka yɔrɔ senuman baara dɔw kɛ. U bena jama ka saraka jɛnitaw ni saraka tɔw faga, ani ka lɔ jama ɲafɛ ka baara kɛ u ye. 12Nga u ye baara kɛ u ka joow ye ka Isirayɛlidenw bila kojugu la, o la, ne Matigi, Masaba ko ne b'a fɔ k'a gwɛlɛya k'u ka kojugu doni bena la u yɛrɛ kunna. 13U tena gwɛrɛ ne la ka sarakalasebaara kɛ ne kɔrɔ tugu, walima ka gwɛrɛ ne ka fɛɛn senumanw si la, walima ne ka boɲafɛn minw saniyanin be kosɔbɛ, u tena gwɛrɛ u si la tugu. U ka sɔn u ka maloya la, u ka kokolonw ye min lase u ma. 14O n'a ta bɛɛ, ne bena u kɛ ne batoso kɔlɔsibagaw ye, ani k'a kɔnɔ baaraw bɛɛ kalifa u ma.\nSarakalasebagaw ka koo\n15«Sarakalasebagaw faan fɛ, minw ye Levi kɔmɔgɔ Sadɔki kɔmɔgɔw ye, minw ye baara kɛ ne ye ni tilenninya ye Isirayɛlidenw jɛngɛna ka ne bila tuma min na, olu le bena gwɛrɛ ne la ka baara kɛ ne ka sigiyɔrɔ la. U bena lɔ ne ɲakɔrɔ ka sarakaw tulu n'u joli bɔ ne ye. Ne Matigi, Masaba le ko ten. 16Olu dɔrɔn le bena don ne ka sigiyɔrɔ la, ani ka gwɛrɛ ne ka sarakabɔyɔrɔ la ka baara kɛ ne ye, ka janto ne ka baara la. 17- N'u be don kɔnɔnalu kɔnɔ tuma min na, fani ɲanaman ka kan ka kɛ u kaan na. N'u be baara kɛ luu nin kɔnɔ, walima ne batoso kɔnɔ tuma min na, sagasi fani man kan ka kɛ u kaan na. 18U ka kan ka fani ɲanaman le meleke u kuun na, ka kurusi ɲanaman don u cɛɛ la. U man kan k'u cɛɛ siri ni cɛsirinan si ye min b'a to u be wasi. 19- N'u be bɔ ka taga jama fɛ kɛnɛma luu kɔnɔ tuma min na, u k'u ka baarakɛfaniw bɔ k'u bila boon senumanw kɔnɔ, ka fani wɛrɛw don, janko u kana maga mɔgɔw la n'u ka faniw ye, o ka kɛ sababu ye kojugu be se u ma. 20- U man kan k'u kuun li, u man kan k'u kunsigi to a be jaɲa n'u m'a tigɛ, u ka kan ka dɔ tigɛ ka bɔ a la. 21- N'u dɔ be don kɔnɔnalu kɔnɔ tuma min na, a man kan ka duvɛn min. 22- A man kan ka firiyamuso, walima muso furu sanin furu, fɔɔ Isirayɛli sunguru dɔ, walima sarakalasebaga min sara, ale ka muso.\n23- «Sarakalasebagaw ka kan ka ne ka jama kalan janko olu ka se ka Ala ka fɛɛn ni fɛɛn gwansan lɔn ka bɔ ɲɔgɔn na, ani fɛɛn nɔgɔninw ni fɛɛn saniyaninw. 24Ni koo dɔ be mɔgɔ dɔ n'a tɔɲɔgɔn cɛ, u k'o koo nin ɲanabɔ ka kiti tigɛ ka kɛɲɛ ni ne ka sariyaw ye. U ka ne ka sariyaw ni ne ka koo latigɛninw bato ne ka ɲanagwɛw bɛɛ koo la, ani ka ne ka lafiɲɛlonw saniya. 25- Sarakalasebaga man kan ka maga suu la k'a yɛrɛ nɔgɔ, nga a be se ka maga a faa, n'a baa, n'a dencɛ n'a denmuso, n'a kɔrɔ n'a dɔgɔ ta la, ani a kɔrɔmuso walima a dɔgɔmuso min ma furu. 26A saniyanin kɔ, a ka kan ka tile wolonwula bila sanni a k'a ka baara daminɛ tugu. 27N'a be don ne ka yɔrɔ kɔnɔnalu kɔnɔ loon min na ka baara kɛ, a ka hakɛ yafa saraka bɔ a yɛrɛ ye. Ne Matigi, Masaba le ko ten.\n28- «Sarakalasebagaw bena niyɔrɔ min sɔrɔ, o ye ne le ye. Aw man kan ka fɛɛn si d'u ma Isirayɛlidenw cɛma. Ne le bena kɛ u niyɔrɔ ye. 29- U bena balo ni suman sarakaw ye, ani begɛn minw kɛra hakɛ yafa sarakaw, walima fili yafa sarakaw ye. Fɛɛn o fɛɛn bilara ne Masaba ye Isirayɛlidenw cɛma, o bɛɛ bena kɛ u ta ye. 30Sɛnɛfɛn deen fɔlɔw n'aw ka boɲafɛnw bɛɛ la ɲumamanw bena kɛ sarakalasebagaw ta ye. Aw k'aw ka suman mugu ɲanaman d'u ma janko ne ka hɛrɛ kɛ aw ka somɔgɔw ye. 31- Sarakalasebagaw man kan ka foyi dumu, kɔnɔ fara begɛn kan, min sar'a yɛrɛ ma, walima ni waraw y'a minɛ.


Yezu be mɔgɔw kalan kunnatiɲɛni, yafali ani limaniya koo la | Yezu ka ɲɛnamaya\nYezu tagatɔ Zude, a be waajuli kɛ Pere mara la\nLUKA 17:1-10 ZAN 11:1-16\nKA MƆGƆ KUNNATIƝƐ, O YE KOJUGUBA YE\nYAFALI NI LIMANIYA KOO\nYezu ye wagati damanin kɛ Pere mara la, “Zurudɛn baji kɔfɛ.” (Zan 10:40, ABM). A be tagara sisan Zeruzalɛmu, worodugu fan fɛ.\nYezu t’a kelen. A ka kalandenw ani “jamaba” dɔ b’a kɔ. Lanpominɛlaw ni jurumukɛlaw b’o jamaba cɛma (Luka 14:25; 15:1). Fariziɲɛw ni sariya karamɔgɔw fana be yen. Olu ka teli ka Yezu kɔrɔfɔ a ka kɛwalew n’a ka kumaw kosɔn. Yezu tun ye ntalen minw la saga tununin, dencɛ tununin ani cɛɛ nafolotigi ni Lazari koo la, u tun y’u lamɛn. U be se ka miiri o ntalen kumaw bɛɛ la.—Luka 15:2; 16:14.\nN’a sɔrɔ Yezu ma ɲinɛ a kɛlɛbagaw ka lɔgɔbɔri n’u ka kɔrɔfɔli kɔ. O kama, a tun ye a ka kalandenw kalan miiriya minw na k’u to Galile mara la, a segira u kan.\nƝɛyirali fɛ, Yezu ko: “Wajibi lo sababu bena sɔrɔ min b’a to mɔgɔw kunna be cɛn, nga mɔgɔ min bena kɛ o sababu nin ye, bɔnɛ be o tigi ye. . . . Aw k’aw yɛrɛw kɔlɔsi o koow la. ‘N’i balima y’i hakɛ ta, i k’a ka filiyɔrɔ fɔ a ye. N’a nimisara, yafa a ma. N’a y’i hakɛ ta siɲɛ wolonwula tile kelen kɔnɔ, n’a segira i fɛ a siɲɛ wolonwula bɛɛ la ko i ka yafa ale ma, i ka yafa a ma.’” (Luka 17:1-4). N’a sɔrɔ Yezu ka kuma labanw ye Piyɛri hakili jigi a ka ɲiningali la. A tun ye Yezu ɲininga ko ale ka kan ka yafa mɔgɔ ma siɲɛ joli?—Matiyo 18:21.\nYala kalandenw bena se ka Yezu ka kumaw labato wa? U y’a fɔ Yezu ye ko: “Matigi, dɔ fara an ka lanaya kan.” Yezu y’u hakili sigi ko: “N’aw tun be la ne la dɔɔni dɔrɔn, hali n’o lanaya boɲa tun be mutaridikisɛ bɔ, aw tun bena se k’a fɔ yiriba nin ye ko a ka bɔn ka bɔ yan ka taga yɛrɛ tutu kɔgɔji la. A tun bena sɔn aw ta ma.” (Luka 17:5, 6, ABM). Tiɲɛn na, hali limaniya dɔɔni dɔrɔn be se k’an dɛmɛ ka kooba kɛ.\nSisan, Yezu b’a yira ko a kɔrɔtanin lo mɔgɔ ka kɛ ni yɛrɛmajigilenya miiriya ye. A y’a fɔ a ka cidenw ye ko: “Ni baaraden bɛ aw dɔ fɛ, ni o bɛ sɛnɛ kɛ wala ka baganw kɔlɔsi, ni o nana ka bɔ kungo la tuma min na, a n’a fɔ o baaraden ye ko o ka na i sigi dumuni la wa? Nka a tɛna a fɔ o baaraden ye ko a ka dumuni dila ka a cɛsiri ka ale mago ɲɛ, fo ni ale tilara dumuni ni minni la tuma min na wa, o kɔ, o na sɔrɔ ka dumuni kɛ ka minni kɛ. A bɛ barika da o baaraden ye k’a masɔrɔ o ye a ka ko fɔlenw kɛ wa? O cogo la aw fana, ci minw fɔra aw ye, ni aw ye olu bɛɛ kɛ ka dafa, aw k’a fɔ ko, aw ye baaraden gwansanw ye, ko aw ye aw niyɔrɔ baara dama de kɛ.”—Luka 17:7-10, ABM.\nAn kelen kelen bɛɛ ka ɲi k’a faamu ko a kɔrɔtanin lo an ka Alakow kɛ an ɲɛnako fɔlɔ ye. Ka fara o kan, an man kan ka ɲinɛ ko nɛɛma lo an fɛ ka kɛ Ala ka denbayamɔgɔ dɔ ye ani k’a bato.\nN’a sɔrɔ dɔɔni o baro kɔ le, ciraden dɔ nana bɔ Yezu ye. Lazari balimamuso Mariyamu ni Marita lo y’a ci. U siginin be Betani, Zude mara la. O ciraden ko: “Matigi, i tericɛ man kɛnɛ.”—Zan 11:1-3.\nHali n’a fɔra Yezu ye ko a tericɛ bananin lo fɔɔ ka juguya, Yezu fari ma faga dusukasi bolo. A ko: “Bana nin t’a fagata ye, nga a kɛra janko boɲa ka la Ala n’a Dencɛ kan.” Ciraden nana a sɔrɔ yɔrɔ min na, a ye tile fila kɛ yen. O kɔ, a y’a fɔ a ka kalandenw ye ko u ka “kɔsegi Zude mara la.” U y’a fɔ a ye ko: “Karamɔgɔ, zuwifuw tun b’a fɛ k’i bon ni kabakuru ye a ma mɛn, e do ko an ka segi ka taga Zude mara la.”—Zan 11:4, 7, 8.\nYezu y’u jaabi ko: “Lɛrɛ tan ni fila te tile kelen kɔnɔ wa? Ni mɔgɔ min be taama tilefɛ, a te talon, bari a be yeli kɛ tile barika la, nga, ni mɔgɔ dɔ be taama sufɛ, a be talon, bari yeelen te yen.” (Zan 11:9, 10). N’a sɔrɔ Yezu b’a fɛ k’a fɔ ko Ala ye wagati min latigɛ ale ka cidenya baara kama, o ma dafa fɔlɔ. Wagati kunkurunin min tora, a ka kan ka baara kɛ n’o ye koɲuman.\nYezu y’a fɔ tugun ko: ‘An tericɛ Lazari be sinɔgɔra, nga ne be taga a kunun.’ Kalandenw ko: “Matigi, n’a be sinɔgɔra, o kɔrɔ ko a bena kɛnɛya.” A gwɛnin lo ko kalandenw b’a miirila ko Lazari be sinɔgɔra yɛrɛ yɛrɛ la ani ko a bena wuli ka bɔ a ka bana na. O kama Yezu y’a fɔ u ye ka gwɛ ko: “Lazari sara. . . . An ka taga fɛ.”—Zan 11:11-15.\nToma b’a kala ma ko u ka teli ka Yezu faga Zude mara la. O bɛɛ n’a ta, a b’a fɛ ka kɛ ni Yezu ye. O kama a y’a tɔɲɔgɔnw jija “k’u k’a to u be taga yen u bɛɛ ka sa ɲɔgɔn fɛ.”—Zan 11:16.\nYezu be waajuli la yɔrɔ juman?\nYezu segira kalan jumanw lo kan ani a ye ɲɛyirali juman lo ta k’a yira ko majigilenya kɔrɔtanin lo?\nU nana kibaruya juman lo lase Yezu ma ani mun na Toma ko ale b’a fɛ ka sa n’a ye?\nA ci dɔ ma A ci dɔ ma Yezu tagatɔ Zude, a be waajuli kɛ Pere mara la\njy sap. 89 ɲɛɛ 210-211


Mas 2nan 24 AKKDC08 - Yoyakimu ka tile la, Babilɔni - Bible Search\nMas 2nan 23 Mas 2nan 25\nMas 2nan 24\n1- Yoyakimu ka tile la, Babilɔni masacɛ Nabukodonozɔri nana don Zuda mara la. A sera Yoyakimu kɔrɔ, a tor'a bolo fɔɔ saan saba. Nga Yoyakimu murutir'a ma tugu. 2Masaba y'a to kɛlɛden dɔw bɔra Babilɔni jamana na, dɔw bɔra Siri jamana na, ani dɔw bɔra mowabuw fɛ ni amoniw fɛ ka na Yoyakimu kama, janko ka mara nin halaki, ka kɛɲɛ ni ale Masaba ka kuma ye, a ka baarakɛlaw, kiraw tun ye min fɔ. 3O koo nunu kɛra ka kɛɲɛ ni Masaba ka fɔta ye. A tun b'a fɛ Zuda mara mɔgɔw ka cɛ ka bɔ ale ɲakɔrɔ masacɛ Manase ka kojugu bɛɛ kama. 4Manase tun ye mɔgɔw faga gwansan ka Zeruzalɛmu dugu kɔnɔ bɛɛ fa kojugu la fɔɔ Masaba ma sɔn k'o yafa.\n5Yoyakimu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 6Yoyakimu sara, a dencɛ Yoyakin sigir'a nɔɔ na masaya la. 7Ezipiti masacɛ tun te sɔn ka bɔ a ka jamana kɔnɔ tugu, bari Babilɔni masacɛ tun y'a ka yɔrɔ bɛɛ minɛ, k'a ta Ezipiti kɔɔ ma fɔɔ ka taga se Efarati baji ma.\nMasacɛ Yoyakin ka koo, Zuda mara mɔgɔw minɛko fɔlɔ\n(Lok 2nan 36.9-10)\n8- Yoyakin tun ye saan tan ni seegi sɔrɔ, ka sɔrɔ ka sigi masaya la. A ye kalo saba kɛ masaya la Zeruzalɛmu. A bamuso tɔgɔ tun ko Newusita, Ɛlinatan denmuso tun lo ka bɔ Zeruzalɛmu. 9A ye kojugu kɛ Masaba ɲakɔrɔ i n'a fɔ a facɛ tigitigi.\n10O waati la, Babilɔni masacɛ Nabukodonozɔri ka kɛlɛkuntigiw wilila ka na Zeruzalɛmu datugu. 11K'u t'o la, Nabukodonozɔri yɛrɛ nana fana dugu nin kama. 12- O la, Zuda mara masacɛ Yoyakin bɔra dugu kɔnɔ n'a bamuso, n'a ka dakɔrɔsigiw, n'a ka ɲamɔgɔw, n'a ka kɛlɛkuntigiw, k'a yɛrɛ d'a ma. Babilɔni masacɛ y'a minɛ ale ka masaya saan seeginan na.\n13Ka kɛɲɛ ni Masaba ka kuma ye, nafolo min bɛɛ tun be Masaba ka soo kɔnɔ, ni masacɛ ka soo kɔnɔ, Babilɔni masacɛ y'o bɛɛ cɛ ka bɔ n'a ye. Isirayɛli jamana masacɛ Solomani tun ye minan minw bɛɛ dilan ni sanu ye Masaba ka soo kama, a ye olu bɛɛ ci. 14A ye Zeruzalɛmu dugu mɔgɔw bɛɛ cɛ ka taga n'u ye, ɲamɔgɔw bɛɛ, ani mɔgɔbabaw bɛɛ. Mɔgɔ minw minɛna ka taga, olu tun be mɔgɔ waa tan (10 000) bɔ, bololabaarakɛlaw ni konnigɛdilanbagaw niin te o la. A tun ye jamana dɛsɛbagatɔw dama le to yen. 15- A ye masacɛ Yoyakin minɛ ka taga n'a ye Babilɔni. A ye masacɛ bamuso, n'a ka musow, n'a ka soo kɔnɔ baarakɛbagaw, ni jamana kɔnɔ mɔgɔbabaw fana minɛ ka bɔ n'u ye Zeruzalɛmu ka taga n'u ye Babilɔni. 16A ye mɔgɔbabaw bɛɛ minɛ ka taga n'u ye Babilɔni, u tun ye mɔgɔ waa wolonwula (7 000) ye, ani bololabaarakɛlaw, ni konnigɛdilanbagaw mɔgɔ waa kelen (1 000), bari barika tun be u bɛɛ la n'u be se kɛlɛ la. 17- A ye Yoyakin facɛfitini Mataniya sigi a nɔɔ na masaya la. A y'a tɔgɔ yɛlɛma ko Sedesiyasi.\n(Zer 52.1-3; Lok 2nan 36.11-13)\n18- - Sedesiyasi tun ye saan mugan ni kelen sɔrɔ, ka sɔrɔ ka sigi masaya la. A ye saan tan ni kelen kɛ masaya la Zeruzalɛmu. A bamuso tɔgɔ tun ko Amutali, Yirimeyawu denmuso tun lo ka bɔ Libina. 19Sedesiyasi ye kojugu kɛ Masaba ɲakɔrɔ i n'a fɔ Yoyakimu tigitigi.\n20- O koo nunu tun kɛra Zeruzalɛmu ni Zuda mara la, Masaba ka dimi kosɔn fɔɔ a y'u bɔ a yɛrɛ ɲakɔrɔ pewu.\nSedesiyasi murutira Babilɔni masacɛ ma.


Mas fɔlɔ 19 AKKDC08 - Eli ye fɛɛn minw bɛɛ kɛ, ka kira - Bible Search\nMas fɔlɔ 18 Mas fɔlɔ 20\nMas fɔlɔ 19\nEli be boli\n1Eli ye fɛɛn minw bɛɛ kɛ, ka kira nunu bɛɛ faga ni murujan ye cogo min na, Akabu y'o kibaruya bɛɛ fɔ Zezabɛli ye. 2O la, Zezabɛli ye cii bila ka ta'a fɔ Eli ye ko: «I ye fɛɛn min kɛ kira nunu na, ni ne m'o ɲɔgɔn kɛ i la yanni sini yan tuma si, joow kana n to fewu!» 3Eli y'a ye ko a tena ɲa. A wilila ka boli janko k'a yɛrɛ nii kisi. A tagara se Bɛriseba, min be Zuda mara la, k'a ka baaraden to o yɔrɔ la. 4- Ale yɛrɛ tɛmɛna ka taga kongokolon kɔnɔ. A ye tile kelen taama kɛ, ka sigi yiri dɔ kɔrɔ, ko ale be saya le fɛ. A y'a fɔ ko: «A ser'a daan ma, sisan Masaba, ne nii minɛ bari ne man fisa ni n faaw ye.»\n5O kɔ, a lara yiri nin kɔrɔ ka sinɔgɔ. Mɛlɛkɛ dɔ nana maga a la k'a fɔ a ye ko a ka wili ka dumuni kɛ. 6A wilila ka filɛli kɛ, a ye ŋɔmi yirannin dɔ ye fara gwanninman kan a gɛrɛfɛ, ani daga dɔ, jii b'o kɔnɔ. A ye dumuni kɛ ka minni kɛ, ka tila ka la tugu. 7Masaba ka mɛlɛkɛ nin nana maga a la a siɲɛ filanan na k'a fɔ a ye ko a ka wili ka dumuni kɛ, ko bari sira nin ka jan a seen kɔrɔ. 8A wilila ka dumuni kɛ ka minni kɛ. A ye fanga min sɔrɔ o dumuni na, a wilila n'o ye ka taama tile bi naani ni suu bi naani kɔnɔ, fɔɔ ka taga se Ala ka kulu kɔrɔ, min ye *Orɛbu kulu ye.\nEli be se Orɛbu kulu kan\n9A sera o yɔrɔ la ka don farawo dɔ kɔnɔ ka la yen sufɛ. Masaba barila ka kuma a fɛ k'a fɔ a ye ko: «Eli, e be mun le kɛra yan?» 10- A y'a fɔ ko: «Masaba, Setigi Ala, e koo ka di ne ye kosɔbɛ fɔɔ n te se ka Isirayɛlidenw cogo filɛ. U banna i ka layidu la, u y'i ka sarakabɔyɔrɔw cɛn, k'i ka kiraw faga ni murujan ye. Ne kelenpe le tora, u fana b'a fɛ ka ne faga.»\n11Masaba y'a fɔ a ye ko: «Bɔ ka lɔ kulu kan ne ɲakɔrɔ.» O y'a sɔrɔ Masaba tun bena tɛmɛ.\nFɔɲɔba dɔ tun be fiyɛra ni fanga ye, ka kuluw yɛrɛkɛ, ka farayɔrɔw ci Masaba ɲafɛ. Nga Masaba tun te fɔɲɔ nin kɔnɔ. Fɔɲɔ tɛmɛnin kɔ, dugukolo yɛrɛyɛrɛla, Masaba fana tun t'o dugukolo yɛrɛyɛrɛ nin yɔrɔ la. 12Dugukolo yɛrɛyɛrɛ nin kɔfɛ, tasuma manana fana, Masaba fana tun t'o tasuma nin na. Tasuma tɛmɛnin kɔ, ŋunuŋunukan dɔ bɔra, min te mɛn ka ɲa. 13Eli y'o mɛn tuma min na, a y'a ka fani kɛ k'a ɲaa biri, ka bɔ ka lɔ farawo nin daa la. Kumakan dɔ bɔra k'a fɔ a ye ko: «Eli, e be mun le kɛra yan?»\n14A y'a jaabi ko: «Masaba, Setigi Ala, e koo ka di ne ye kosɔbɛ fɔɔ n te se ka Isirayɛlidenw cogo filɛ. U banna i ka layidu la, u y'i ka sarakabɔyɔrɔw cɛn, k'i ka kiraw faga ni murujan ye. Ne kelenpe le tora, u fana b'a fɛ ka ne faga.»\n15- Masaba y'a fɔ a ye ko: «Taga kongokolon sira ta tugu, ka kɔsegi ka taga fɔɔ Damasi. N'i sera o yɔrɔ la tuma min na, i ka tulu mɔ Azayɛli la, k'ale kɛ Siri masacɛ ye. 16- O kɔ, i bena taga tulu mɔ Nimusi dencɛ Zewu la, k'ale kɛ Isirayɛli mara masacɛ ye, ka tulu mɔ Safati dencɛ Elize la, ka bɔ Abɛlimeyola, k'ale kɛ kira ye e Eli nɔɔ na. 17Ni mɔgɔ min sera ka boli Azayɛli bolo, n'a m'a sɔrɔ k'a faga, Zewu bena o tigi faga, ni min mana se ka boli Zewu bolo, n'a ma se k'o faga, Elize bena o faga. 18- Nga ne bena Isirayɛliden mɔgɔ waa wolonwula (7 000) to nii na, minw si ma u kunbiri gwan *Baali kɔrɔ.»\nElize be Eli nɔɔ ta\n19Eli bɔra o yɔrɔ la ka taga Safati dencɛ Elize sɔrɔ n'a be sɛnɛ kɛra. Sɛnɛkɛmisi mugan ni naani le tun b'a fɛ yen n'u be baara la. Misi fila tun be ale bolo n'a be baara kɛ n'u ye tɔ nunu kɔfɛ. Eli gwɛrɛl'a la, k'a ka fani bila a kaan na. 20Elize y'a ka misi nunu to yen ka boli ka taga Eli kɔ k'a fɔ a ye ko: «A to ne be taga n facɛ ni n bamuso fo fɔlɔ ka sɔrɔ ka na tugu i kɔ.» Eli y'a fɔ a ye ko: «Taga ka na. Ne ye koo min kɛ, i b'o lon.» 21A bɔra Eli kɔrɔ ka janfa dɔrɔn, a kɔsegira ka na misi fila nunu minɛ k'o kɛ saraka ye, ka misidaba lɔgɔ kɛ ka misi nunu tobi n'o ye, k'o di jama ma u k'a ɲimi. O kɔ, a wilila ka tugu Eli kɔ ka baara kɛ a ye.


Piy 2nan 2 AKKDC08 - Ayiwa, fɔlɔ la, kirajuguw tun be - Bible Search\nPiy 2nan 1 Piy 2nan 3\nPiy 2nan 2\nKaramɔgɔjuguw ka sara\n1Ayiwa, fɔlɔ la, kirajuguw tun be mɔgɔw cɛma. O cogo kelen na, karamɔgɔjuguw bena bɔ aw fana cɛma ka mɔgɔw kalan ni galon dɔrɔn ye min be cɛnni kɛ fɔɔ u be taga ban u Matigi la, min y'u kunmabɔbaga ye. O tuma na sa, u bena bari ka halaki. 2Mɔgɔ caaman bena sɔn u ka kakalaya ma, o bena kɛ sababu ye mɔgɔw bena tiɲɛsira tɔgɔ cɛn. 3U ka wariɲini kojugu kosɔn, u bena galon labɛn k'aw ɲagami n'o ye tɔnɔ kama. U kitibaga labɛnnin lo a mɛnna. U halakiwaati tɔɔ man jan.\n4Mɛlɛkɛ minw ye hakɛ kɛ, Ala ma olu yɛrɛ to, nga a y'u siri ni jɔrɔkɔw ye k'u bila dingɛba kɔnɔ dibi la ka kitilon kɔnɔ. 5- Ala ma hinɛ fɔlɔfɔlɔ mɔgɔw la fana. A ye jiba bila ka na Alaɲasiranbaliw bɛɛ halaki k'a tɔɔ to Nuhun, min tun be tilenninyako fɔ, ani mɔgɔ wolonwula. 6- A ye kiti ben Sodɔmu ni Gɔmɔri dugu kan k'u jɛni k'u kɛ bugurigwɛ ye, k'a yira ko Alaɲasiranbaliw bena kɛ ten le. 7- Lɔti min tun ye mɔgɔɲuman ye, a tɔɔrɔnin tun be a sigiɲɔgɔnw ka kɛwalijuguw kosɔn. Ala y'ale kelenpe kunmabɔ. 8A tun tɔɔrɔla u cɛma, bari mɔgɔtilennin tun lo, a tun be mɔgɔw yera u ka kɛwalijuguw la, ani ka to k'u ka kuma mɛn loon o loon. 9O cogo kelen na, Matigi be se ka mɔgɔtilenninw kisi tɔɔrɔ ma ka mɔgɔjuguw mara kitilon kama. 10Minw be boliboli u ka nigɛlakow kɔ, n'u te Setigi Ala boɲa, u jaa ka gwɛlɛ, u daa ka bon. Ka arijana kɔnɔ fɛɛnw nɛni, o te foyi ye olu fɛ.\n11K'a sɔrɔ, mɛlɛkɛw lɔyɔrɔ n'u ka sebagaya ka bon n'u ta ye, olu yɛrɛ te sɔn ka lɔ Matigi ɲana ka arijana fɛɛn nunu si dɔgɔya. 12O mɔgɔ nunu ka kɛwaliw ni begɛnw ta kɛra kelen ye. U laban ni begɛnw ta bena kɛ kelen ye. U bena halaki. U te fɛɛn min lɔn, u be kumajugu fɔ o le koo la. 13Tɔɔrɔ le bena kɛ u sara ye. Bari olu kɛra dɔw tɔɔrɔko sababu ye. Ka kakalaya kɛ tilefɛ, o le ka di u ye. N'aw be dumuniba kɛ n'u ye tuma min na, u b'u ka maloyakow kɛ, ka nisɔndiya. 14Kakalaya nigɛ te bɔ u la, u be hakɛ kɛ tuma bɛɛ. Fanga te minw na, u be olu kunna cɛn. Wariko ka di u ye kojugu. U danganin lo. 15U ye siraɲuman bila ka Bozɔri deen Balamu ka koo ɲɔgɔn kɛ. A tun diyara min ye ka tilenbaliyako kɛ waasa ka wari sɔrɔ, 16- a do y'o sara sɔrɔ. Fali kumana a fɛ waasa a k'a ka nalonmanya dabila.\n17O mɔgɔ nunu be i n'a fɔ kɔlɔnw, jii te minw kɔnɔ, ani sankabaw, fɔɲɔ be taga ni minw ye. Olu kɔni niyɔrɔ ye dibijugu ye. 18U be kumababa nafatanw fɔ! Minw sera ka bɔ kojugukɛlaw ka jɛɛn na sisan sisan, u be olu nigɛ k'u ben n'u farisogo nigɛlakow ye. 19U b'a fɔ olu ye k'u bena hɔrɔnya sɔrɔ. K'a sɔrɔ olu kɛra u yɛrɛ ka nigɛlakow ka jɔɔnw ye. Bari fɛɛn min fanga ka bon n'i ta ye, i y'o ka jɔɔn le ye. 20Ayiwa, ni minw y'u yɛrɛ sɔrɔ ka bɔ diɲɛ nin ka kojugu la an Matigi n'an kisibaga Yezu Krista lɔnko barika la, n'o tigi segira ka don o la, ka kɛ o ka jɔɔn ye, a ka koo tɔɔ be juguya ni fɔlɔta ye. 21N'u tun ma tilenninya sira lɔn, o bele tun ka fisa u ma n'u banko ye Ala ka sariya nin na, min koo tun fɔra u ye. 22- U ta kɛra i n'a fɔ talen nunu b'a fɔ cogo min na ko: «Wulu be segi k'a fɔɔnɔ dumu.» Ani ko: «Lɛɛ kotɔ, a nɔgɔtɔ.»


Sad 24 AKKDC08 - «Ni cɛɛ dɔ ye muso dɔ furu, o kɔfɛ, - Bible Search\nSad 23 Sad 25\n1- «Ni cɛɛ dɔ ye muso dɔ furu, o kɔfɛ, muso nin nigɛ nana bɔ a la, bari a ye koo dɔ kɛ min y'a maloya, n'a ye furusasɛbɛ dilan k'a d'a ma, ani k'a gwɛn ka bɔ a ka soo kɔnɔ, 2ni muso nin bɔr'a fɛ ka taga furu cɛɛ wɛrɛ fɛ, 3n'a nigɛ fana nana bɔ o tigi la fana, n'o ye furusasɛbɛ dilan k'a d'a ma, k'a gwɛn ka bɔ a ka soo, walima n'o cɛɛ nin sara, 4cɛɛ fɔlɔ min tun y'a gwɛn, ale te se k'a ta tugu, bari a nɔgɔnin lo o cɛɛ nin faan fɛ. O koo ɲɔgɔn man di Masaba ye fewu. Masaba aw ka Ala be jamana min dira aw ma, aw kana hakɛ kɛ a kɔnɔ.\nKɔɲɔcɛ ka koo\n5«Kɔɲɔcɛ man kan ka taga kɛlɛ la, ani a man kan ka ta forobabaara si la. A ka kan ka to a ka soo kɔnɔ saan kelen k'a muso nisɔndiya.\n6«Kana mɔgɔ wajibiya k'a ka wugu, walima a ka wuguden minɛ i ka juru kama, bari o be kɛ sababu ye o tigi te balo.\n7- «Ni aw Isirayɛlidenw dɔ y'a balima dɔ minɛ k'a kɛ jɔɔn ye, walima k'a feere, o tigi ka kan ka faga. O la, aw bena kojugu bɔ aw cɛma.\n8- «Aw k'aw yɛrɛ kɔlɔsi farisogobana koo la: ne ye kuma minw fɔ sarakalasebagaw ye, minw ye Levi kɔmɔgɔw ye, ni u bena o fɔ aw ye, aw k'o bɛɛ bato. 9- Masaba aw ka Ala ye fɛɛn min kɛ Miriyama na k'aw to sira kan aw bɔnin kɔ Ezipiti jamana na, aw k'aw hakili to o la.\n10- «N'i ye fɛɛn dɔ juru don i tɔɲɔgɔn na, kana don a ka soo kɔnɔ k'a ka fɛɛn dɔ ta i ka juru nɔɔ na. 11To kɛnɛma, i ye juru don mɔgɔ min na, ale lo bena bɔ k'a bololafɛn dɔ d'i ma juru nɔɔ na.\n12«N'o tigi ye fantan ye, i ye fani min ta juru nɔɔ na, o kana si e fɛ. 13Taga o fani nin d'a tigi ma tile bentuma na, waasa a ka se ka la ka ɲa. O la, a bena duba kɛ i ye, Masaba aw ka Ala bena o jati fana kotilennin ye.\nBaaradenw ka koo\n14- «Kana i ka baaraden dɛsɛbagatɔ fantan tɔɲɔ, i balima lo wo, walima lonan wo, min siginin be aw ka duguw dɔ la. 15I b'a ka sara d'a ma loon o loon sanni tile ka ben, bari fantan lo, a kɔrɔtɔnin be k'a ka sara sɔrɔ. N'o tɛ, a bena i jalaki Masaba ɲana, o bena kɛ hakɛ ye i fɛ.\nBɛɛ n'a kunko\n16- «Faaw tena faga u deenw nɔɔ na, deenw fana tena faga u faaw nɔɔ na. Mɔgɔ kelen kelen bɛɛ bena faga a yɛrɛ ka hakɛ le kosɔn.\n17- «Aw ka lonan, ni falatɔ minɛ ni tilenninya ye, aw kana firiyamuso ka fani ta aw ka juru nɔɔ na. 18Aw k'aw hakili to a la ko aw tun ye jɔɔnw ye Ezipiti jamana na, ko Masaba aw ka Ala y'aw hɔrɔnya. O kosɔn, ne b'a fɔ aw ye ko aw ka kuma nin bato.\n19- «N'i b'i ka suman tigɛra foro kɔnɔ, n'i tɛmɛna dɔ kan, n'i m'o ta, i kana segi ka taga o ta tugu. O bena kɛ lonan, ni falatɔ, ani firiyamuso ta ye, janko Masaba aw ka Ala be barika don i ka baara bɛɛ la. 20N'i y'i ka olivuyiriw yuguyugu, deen minw tora yen, kana segi k'o tigɛ tugu. O bena kɛ lonan, ni falatɔ, ani firiyamuso ta ye. 21N'i b'i ka *ɛrɛzɛn bɔra foro kɔnɔ tuma min na, deen minw tora, kana segi k'u tigɛ. O bena kɛ lonan, ni falatɔ, ani firiyamuso ta ye. 22Aw k'aw hakili to a la ko aw tun ye jɔɔnw ye Ezipiti jamana kɔnɔ. O kosɔn, ne b'a fɔ aw ye ko aw ka kuma nin bato.


Mat 4 AKKDC08 - O kɔ, Nii Senuman y'a kɛ Yezu tagara - Bible Search\nSutana be Yezu nigɛ ka dɛsɛ\n(Mar 1.12-13; Luka 4.1-13)\n1- O kɔ, Nii Senuman y'a kɛ Yezu tagara kongokolon kɔnɔ janko Sutana k'a kɔrɔbɔ. 2Yezu ye tile bi naani ni suu bi naani kɛ a ma dumuni kɛ, kɔngɔ y'a minɛ. 3Sutana gwɛrɛla a la k'a fɔ a ye ko: «N'i ye Ala Deen ye, a fɔ ko kabakuru nunu ka yɛlɛma ka kɛ buru ye.» 4- Yezu y'a jaabi ko: «A fɔra Ala ka kuma na ko: ‹Mɔgɔ te balo ni dumunifɛn dama ye, nga a be balo ni Ala ka kuma fana ye.› » 5O kɔ, Zeruzalɛmu min ye dugu senuman ye, Sutana tagara n'a ye o kɔnɔ Alabatosoba kuun na 6- k'a fɔ a ye ko: «N'i ye Ala Deen ye, pan ka cun bari a fɔra Ala ka kuma na ko: ‹A bena ci di a ka mɛlɛkɛw ma i koo la. U bena i ta u bolo janko i seen kana gosi kabakuru la.› » 7- Yezu ko a ma: «A fɔra Ala ka kuma na fana ko: ‹I kana Matigi i ka Ala kɔrɔbɔ.› » 8O kɔ, Sutana tagara n'a ye kulu jamanjan dɔ kan ka diɲɛ jamanaw bɛɛ n'u ka nɔɔrɔ yira a la, 9k'a fɔ a ye ko: «N'i y'i kunbiri gwan ne kɔrɔ ka ne bato, ne bena nunu bɛɛ d'i ma.» 10- Yezu y'a fɔ a ye ko: «Taga ka bɔ yan Sutana, bari a fɔra Ala ka kuma na ko: ‹E ka Matigi i ka Ala bato ka baara kɛ ale kelenpe ye.› » 11O tuma na, Sutana tagara k'a to yen. Mɛlɛkɛ dɔw nan'a mako ɲa.\nYezu b'a ka waajuli daminɛ\n(Mar 1.14-15; Luka 4.14-15)\n12- Yezu y'a mɛn tuma min na ko Zan donna kaso la, a tagara Galile mara la. 13- Nga a ma sigi Nazarɛti, a tagara sigi Kafaranamu Galile baa daa la Zabulɔn ni Nɛfutali mara la. 14A tagara sigi o yɔrɔ la janko kira Ezayi ye min fɔ, o ka dafa. A tun ko:\n15- «Zabulɔn ni Nɛfutali mara mɔgɔw,\nkɔgɔji faan mara mɔgɔw,\nZurudɛn baji kɔfɛ mara mɔgɔw\nGalile mara lonanw,\n16jama min siginin be dibi la,\nyeelenba bɔra u ye.\nMinw siginin be dibiba la,\nyeelen bɔra u ye.»\n17- Kabini o tuma, Yezu y'a daminɛ ka waajuli kɛ. A tun b'a fɔ mɔgɔw ye ko: «Aw ye nimisa ka faran aw ka kojuguw la bari *sankolo masaya waati surunyana.»\nYezu ka kalanden fɔlɔw\n(Mar 1.16-20; Luka 5.1-11)\n18Yezu yaalatɔ Galile baa daa la, a ye balimacɛ fila dɔ ye. Simɔn min tɔgɔ ko Piyɛri fana, a n'a dɔgɔcɛ Andere tun lo. U tun be jɔɔ filila baji la, mɔnikɛlaw tun lo. 19Yezu y'a fɔ u ye ko: «Aw ka tugu ne kɔ. Ne bena aw kɛ diɲɛ mɔlaw ye ka mɔgɔw sɔrɔ.» 20O yɔrɔnin kelen, u y'u ka jɔɔw to yen ka tugu a kɔ. 21A tagara ɲafɛ tugu, a ye balimacɛ fila wɛrɛ ye, olu tun ye Zebede ka deenw ye, Zaki n'a dɔgɔcɛ Zan. U tun b'u ka jɔɔw lalagara kurun kɔnɔ n'u facɛ Zebede ye. Yezu y'u wele. 22O yɔrɔnin bɛɛ, u ye kurun n'u facɛ to yen ka tugu a kɔ.\n(Mar 1.39; Luka 4.44; 6.17-18)\n23- Yezu tun be Galile mara bɛɛ yaala ka mɔgɔw kalan zuwifuw ka kalansow kɔnɔ. A tun be *sankolo masaya kibaru diman fɔ u ye, ani ka banabagatɔ sifa bɛɛ kɛnɛya jama cɛma. 24Yezu tɔgɔ bɔra u ka mara bɛɛ la fɔɔ ka taga se Siri jamana na. O la, mɔgɔw tun be taga sɛgɛrɛ n'u ka banabagatɔw bɛɛ ye: jinatɔw, ni kirikirimasiɲɛtɔw ani namaraw Yezu tun b'u kɛnɛya. 25Jamaba tugura a kɔ. U dɔw bɔra Galile mara la, dɔw bɔra Dugu Tan mara la, dɔw fana bɔra Zude mara la. Zurudɛn baji kɔfɛ mɔgɔw ni Zeruzalɛmukaw tun be yen fana.


Lok 2nan 25 AKKDC08 - Sanni Amaziyasi ka kɛ masacɛ ye, - Bible Search\nLok 2nan 24 Lok 2nan 26\nLok 2nan 25\nMasacɛ Amaziyasi ka koo\n(Mas 2nan 14.1-7)\n1Sanni Amaziyasi ka kɛ masacɛ ye, a sii tun sera saan mugan ni duuru. A ye saan mugan ni kɔnɔntɔn kɛ masaya la Zeruzalɛmu. A bamuso tɔgɔ tun ko Yowadan ka bɔ Zeruzalɛmu. 2A ye koɲuman kɛ Masaba ɲakɔrɔ, nga a m'a kɛ ni kɔnɔgwɛ ye. 3A sigira ka ɲa a ka masaya la tuma min na, a ka dakɔrɔsigi minw tun y'a facɛ masacɛ faga, a ye olu faga. 4- Nga a ma u dencɛw faga, ka kɛɲɛ ni Musa ka sariyasɛbɛ kɔnɔnakuma ye, Masaba y'a fɔ yɔrɔ min na ko: «Faaw tena faga u deen nɔɔ na, deenw fana tena faga u faaw nɔɔ na, mɔgɔ kelen kelen bɛɛ bena faga a yɛrɛ ka kojuguw kosɔn.»\n5Amaziyasi ye Zuda mara mɔgɔw lajɛn, ka kɛlɛden waa kelen kelen kuntigiw ni kɛmɛ kɛmɛ kuntigiw sigi ka kɛɲɛ n'u ka fadenyabolow ye, Zuda ni Bɛnzamɛn mara bɛɛ la. O kɔ, a ye mɔgɔw jati k'a ta mɔgɔw ma minw sii sera saan mugan ma ka yɛlɛ. A ye mɔgɔ waa kɛmɛ saba sɔrɔ minw be se ka taga kɛlɛ la, n'u be se taman ni nigɛkunbɛnnan na. 6A ye Isirayɛli mara cɛfari waa kɛmɛ (100 000) fana ta warigwɛ tɔni saba ɲɔgɔn la. 7Nga Ala ka mɔgɔ dɔ nan'a fɔ a ye ko: «Masacɛ, Isirayɛli mara kɛlɛdenw man kan ka taga n'i ye, bari Masaba te ni Isirayɛli mara mɔgɔ nunu si ye, Efarayimu kɔmɔgɔ nunu. 8N'i tagara n'u ye, hali n'i y'i seko bɛɛ kɛ kɛlɛ la, Ala ben'a kɛ i be dɛsɛ ka lɔ i juguw ɲa, bari see b'a ye ka mɔgɔ dɛmɛ, walima k'a kɛ a te se ka lɔ a juguw ɲa.» 9A y'a fɔ Ala ka mɔgɔ nin ye ko: «Ne ye warigwɛ tɔni saba ɲɔgɔn min di Isirayɛli mara kɛlɛdenw ma, n ka kan k'o koo kɛ cogo di?» Ala ka mɔgɔ nin y'a jaabi ko: «Masaba be se ka dɔ d'i ma tugu min ka ca n'o ye kosɔbɛ.» 10Kɛlɛden minw bɔra Efarayimu mara la, Amaziyasi ye olu bila ka kɔsegi u ka yɔrɔ la. U dimina Zuda mara mɔgɔw kɔrɔ kosɔbɛ, u dimininba le kɔsegira ka taga soo.\n11Amaziyasi y'a jaa gwɛlɛya ka wili ka taga n'a ka kɛlɛdenw ye, kɔgɔ be kɔkɛnɛ min na, ka edɔmu mɔgɔ waa tan (10 000) faga yen. 12Zuda mara kɛlɛdenw ye mɔgɔ waa tan ɲanamanw minɛ fana ka taga n'u ye fara dɔ sanfɛ, k'u ɲɔti ka jigi, u bɛɛ ɲɔɲɔna.\n13Amaziyasi tun ye Isirayɛli mara kɛlɛden minw bila ka kɔsegi, a ma sira di minw ma ka taga n'a ye kɛlɛ la, olu tagara don Zuda mara duguw kɔnɔ, k'a ta Samari fɔɔ ka taga se Bɛtorɔn. U ye mɔgɔ waa saba (3 000) faga, k'u bololafɛn caaman ta ka taga n'u ye.\nMasacɛ Amaziyasi be se Zowasi kɔrɔ\n(Mas 2nan 14.8-14)\n14Amaziyasi sera edɔmuw kɔrɔ ka ban tuma min na, a kɔsegitɔ y'u ka joow ta ka na n'u ye. A y'u kɛ a ka joow ye ka biri u kɔrɔ, ani ka fɛɛn kasadimanw jɛni u ye. 15Masaba dimin'a kɔrɔ ka kira dɔ ci a fɛ. Ale y'a fɔ a ye ko: «Mun na i ye siya nin ka joow ɲininga? O do ma se k'u tigiw bɔsi i bolo.»\n16K'a to kuma na, Amaziyasi y'a fɔ a ye ko: «An y'i sigi k'i kɛ masacɛ ladibaga ye wa? I daa tugu! Mun na i b'a fɛ u k'i bugɔ?» O la, kira nin y'a ka kuma laban ko: «Ne y'a lɔn ko Ala le y'a latigɛ ko a bena i halaki, bari, e ye nin kɛ, e ma sɔn ne ka ladili ma fana.»\n17Zuda mara masacɛ Amaziyasi ye ɲɔgɔnye kɛ n'a ka mɔgɔw ye. O kɔ, a ye cidenw bila ka ta'a fɔ Zewu deen Yowakazi dencɛ Zowasi, Isirayɛli mara masacɛ ye ko a ka na u be ɲɔgɔn kɛlɛ. 18Isirayɛli mara masacɛ Zowasi ye cira bila k'a fɔ a ye ko: «Liban kulu kan ŋɔniyiri ye cira bila k'a fɔ Liban sɛdiriyiri ye ko a k'a denmuso di ale dencɛ ma furu la. Nga Liban kongosogo dɔ tagara ŋɔniyiri nin dɔndɔn. 19I sera edɔmuw kɔrɔ, o le b'i kɔnɔ. O la, e b'i yɛrɛ funu k'i yɛrɛ boɲa. Nga to i ka yɔrɔ la! Mun na e b'i yɛrɛ don kɛlɛjugu la? I bena ben e ni Zuda mara fana!»\n20Nga Amaziyasi ma sɔn ka mɛnni kɛ, bari koo nin bɔra Ala le la, janko a ka se k'a don a juguw bolo bari u tun tugura edɔmuw ka joow kɔ. 21Isirayɛli mara masacɛ Zowasi nan'a kɛlɛ. U ye ɲɔgɔn sɔrɔ Bɛtisɛmɛsi, Zuda mara la. 22Isirayɛli mara mɔgɔw sera Zuda mara taw kɔrɔ, u kelen kelen bɛɛ bolila ka taga u ka soow kɔnɔ. 23Isirayɛli mara masacɛ Zowasi ye Zuda mara masacɛ Amaziyasi, Yowakazic deen Zowasi dencɛ minɛ Bɛtisɛmɛsi. A nana n'a ye Zeruzalɛmu, ka dugu laminikogo ci k'a ta Efarayimu donda ma fɔɔ ka ta'a bila Nɔnkɔn donda la. O jaɲa be ɲini ka se mɛtɛrɛ kɛmɛ fila ma. 24Sanu ni warigwɛ, ani minan minw tun be Ala ka soo kɔnɔ, Obɛdi Edɔmu tun be minw kɔlɔsira, a y'o bɛɛ ta, ani masacɛ ka soo nafolow fana. A ye mɔgɔ dɔw minɛ fana ka sɔrɔ ka kɔsegi Samari.\nAmaziyasi ka saya\n(Mas 2nan 14.15-20)\n25Zuda mara masacɛ Zowasi, Amaziyasi dencɛ tora sii la saan tan ni duuru Isirayɛli masacɛ Zowasi, Yowakazi dencɛ sanin kɔ.\n26Amaziyasi ka kɛwali tɔw, k'a ta u daminɛ na fɔɔ u laban na, o be sɔrɔ Zuda ni Isirayɛli mara masacɛw ka kitabu kɔnɔ. 27Kabini Amaziyasi y'a kɔɔ sin Masaba ma, u ye janfa siri a la Zeruzalɛmu, a bolila ka taga Lakisi. U ye mɔgɔw bila ka tugu a kɔ Lakisi, k'a faga o yɔrɔ la. 28U y'a suu ta soo kan ka ta'a don a faaw kɔrɔ Zuda mara dugu kɔnɔ.


Mat 3 AKKDC08 - O waati la, Zan batizelikɛla tun be - Bible Search\nZan batizelikɛla ka koo\n(Mar 1.2-6; Luka 3.1-6; Zan 1.19-23)\n1O waati la, Zan batizelikɛla tun be waajuli kɛ Zude kongokolon kɔnɔ. 2- A tun b'a fɔ mɔgɔw ye ko: «Aw ye nimisa ka faran aw ka kojuguw la, bari *sankolo masaya waati surunyana.» 3- Kira Ezayi tun ye mɔgɔ min koo fɔ ko: «Mɔgɔ dɔ be pɛrɛnna kongokolon kɔnɔ ko:\naw k'a ka tɛmɛyɔrɔw tilen,› »\no ye Zan ye. 4- Zan ka fani tun ye ɲɔgɔmɛsi ye, a ka cɛsirilan tun ye golo ye, ani a tun b'a yɛrɛ balo ni tɔɔn ni lii ye. 5Mɔgɔw tun be bɔ Zurudɛn baji daa la ani Zeruzalɛmu ni Zude mara faan bɛɛ la ka taga Zan sɛgɛrɛ. 6U tun be lɔ u ka hakɛw la, o kɔ, Zan tun b'u batize Zurudɛn baji la.\n(Mar 1.7-8; Luka 3.7-9; Zan 1.24-28)\n7- Zan y'a ye ko *Fariziɲɛ caaman ni *Saduseɲɛ caaman be nana batize ale fɛ minkɛ, a y'a fɔ u ye ko: «Aw fɔnfɔnnidenw, jɔn y'aw lasɔmi ko aw ka boli Ala ka kiti nata ɲa? 8Aw ka kɛwaliɲumanw kɛ k'a yira ko aw nimisara ka faran aw ka kojuguw la. 9- Aw kana miiri ko Ala bena aw kisi bari Ibrayima ye aw faa ye. Ne b'a fɔ aw ye ko Ala be se ka kabakuru nunu yɛlɛma k'u kɛ Ibrayima deenw ye. 10- Jende labɛnnin lo yiriw tigɛli kama. Yiri o yiri te denɲuman kɛ, o bɛɛ bena tigɛ ka fili tasuma na.\n11«Ne b'aw batize ni jii ye k'a yira ko aw nimisara ka faran aw ka kojuguw la. Nga, min bena na ne kɔ, o ka sebagaya ka bon ni ne ta ye. K'a ka sanbara bɔ a seen na, ne kuun ka dɔgɔ o ma. Ale bena aw batize ni Nii Senuman ni tasuma ye. 12A ka sumanfiyɛminan b'a bolo. A ben'a ka *bile gosinin fiyɛ k'a kisɛ don a ka bondo kɔnɔ k'a ɲaga jɛni tasuma fagabali la.»\n(Mar 1.9-11; Luka 3.21-22; Zan 1.29-34)\n13O tuma na, Yezu bɔra Galile mara la ka taga Zan sɛgɛrɛ Zurudɛn baji daa la ko a k'ale batize. 14Zan tun b'a fɛ ka ban, o la, a y'a fɔ Yezu ye ko: «E lo ka kan ka ne batize. E do nana ne sɛgɛrɛ ko ne k'i batize cogo di?» 15Yezu y'a fɔ a ye ko: «A to a ka kɛ ten fɔlɔ, bari a bɛnnin lo an ka Ala ka kuma bɛɛ bato.» Zan sɔrɔla ka sɔn. 16Yezu batizenin kɔ, a bɔra jii la. O yɔrɔnin bɛɛ, sankolo dayɛlɛla. Yezu ye Ala ka Nii jigitɔ ye a yɛrɛ kan i n'a fɔ tuganin. 17- Kumakan dɔ bɔra sankolo la k'a fɔ ko: «Nin ye ne Dencɛ kanunin ye. A koo ka di ne ye haali.»


Tuma min na kira Eliya tun be kɔnɔni kɛra ani ka kɔrɔsili kɛ, a tora ka delili kɛ | Limaniya sɔbɛ\nA tun be kɔrɔsili kɛ ani ka kɔnɔni kɛ\n1, 2. Eliya tun ka kan ka koo juman lo kɛ min man di a ye? Faranfasi juman be yen ale ni Akabu cɛ?\nELIYA tun b’a fɛ ka to a kelen n’a kelen k’a sankolola Faa deli. Nka a tun be jama min cɛma, olu y’a ye ko a ye delili kɛ ani tasuma jigira ka bɔ sankolo la. O kosɔn, n’a sɔrɔ u caaman tun b’a fɛ k’u yɛrɛ koo diya a ye. Sanni Eliya ka yɛlɛ Karimɛli kulu kan ka Jehova Ala deli a kelen n’a kelen, a tun ka kan ka koo dɔ kɛ fɔlɔ min man di a ye: o ye ka kuma masacɛ Akabu fɛ.\n2 Eliya ni Akabu kɔni tun tɛ kelen ye fewu. Akabu ye masa fani saraman don. Nataba lo, a b’a to mɔgɔw k’a lasun ka don kojugu la ani a ye tiɲɛn batoli sira bila. Eliya ye fani min don, kiraw ka fani lo, fani cɛɲumanba tɛ i n’a fɔ masacɛ ta. N’a sɔrɔ bɛgɛn golo lo walima a dilanna ni ɲɔgɔmɛ wala baa sii lo ye. Eliya jaa ka gwɛlɛ kosɔbɛ, a limaniyanin lo ani mɔgɔ kantigiman lo. Tile be ɲini ka ben sisan. Koo caaman kɛra o loon na k’a yira faranfasiba min be yen o cɛɛ fila cɛ.\n3, 4. a) Mun na o loon kɛra loon jugu ye Akabu ni Baali batobagaw fɛ? b) Maana nin bena ɲiningali jumanw lo jaabi?\n3 O loon kɛra loon jugu ye Akabu ni Baali batobagaw fɛ sabu u ka diinan mafiɲɛyara kosɔbɛ. Masacɛ Akabu n’a muso Zezabɛli lo tun be mɔgɔw jija o kafiriya diinan na Israɛl siya tan ka masaya kɔnɔ. Nka, a yirala ka gwɛ ko Baali batoli ye nanbarako lo ye. Baali tun tɛ tiɲɛn Ala ye. A ka kiraw y’u yɛrɛ yuguba k’a deli, ka dɔɔn kɛ ani k’u yɛrɛ tigɛtigɛ ka kɛɲɛ n’u ka landa ye. Nka a ma se ka hali tasuma gwansan don u ka saraka la. A dɛsɛra k’a ka kira 450 tanga tuma min na Eliya be u fagara. U ka kan n’o ye cɔ. O ngalon ala dɛsɛra ka koo wɛrɛ kɛ min b’a yira ko see foyi tɛ a ye. Kabi saan saba ni kɔ, jaa tun ye jamana nagasi. Baali ka kiraw y’a deli ko a k’a kɛ sanji ka na, nka Baali ma se k’o kɛ. Yanni dɔɔni Jehova tun bena jaa ban k’a yira ko ale lo ye Kɔrɔtaninba ye.—1 Mas. 16:30–17:1; 18:1-40.\n4 Nka, Jehova tun bena o kɛ tuma juman? Sanni o cɛ, Eliya tun bena mun lo kɛ? An be se ka kalan juman sɔrɔ o cɛɛ ka limaniya koo la? An k’o lajɛ maana nin kɔnɔ.—1 Masacɛw 18:41-46, kalan.\nDelili tun ka di a ye\n5. Eliya ko Akabu ka mun lo kɛ? Koo minw kɛra o loon na, yala Akabu ye kalan dɔ sɔrɔ u la wa?\n5 Eliya gwɛrɛla Akabu la k’a fɔ a ye ko: “Taga dumuni kɛ ka minni kɛ, bari ne tulo be mankan dɔ la, sanjiba mankan lo.” Koo minw kɛra o loon na, yala o masacɛ jugu ye kalan dɔ sɔrɔ u la wa? Bibulu kɔni t’o fɔ ka gwɛ. Koo si t’a yira ko a nimisara wala ko a ye kira deli a k’ale dɛmɛ ka yafa ɲini Jehova fɛ. Bibulu b’a fɔ dɔrɔn ko: “Akabu tagara janko ka dumuni kɛ ka minni kɛ.” (1 Mas. 18:41, 42). Nka, Eliya do, ale ye mun lo kɛ?\n6, 7. Eliya ye delili kɛ mun lo koo la ani mun na do?\n6 “Nga Eli yɛlɛla fɔɔ Karimɛli kulu sanfɛ, ka ta’a kunbiri gwan k’a kuun don a kunbiri furancɛ la.” K’a to Akabu tagara a kɔnɔbara fa yɔrɔ, Eliya ye sababu sɔrɔ k’a sankolola Faa deli. An k’a kɔrɔsi Eliya y’a yɛrɛ majigi cogo min na: a y’i ɲɔngiri, k’a kuun biri fɔɔ a ɲɛda sera a kunbiriw ma. A tun be mun lo kɛra ten? Bibulu b’o fɔ an ye ka gwɛ. Zaki 5:18 b’a fɔ an ye ko a tun be delili lo kɛra walisa sanji ka na ka jaa ban. N’a sɔrɔ a tun b’o delili kɛra Karimɛli kulu sanfɛ.\nEliya ka delili y’a yira ko a ɲɛnako fɔlɔ tun ye ko a sankolola Faa sago ka dafa\n7 Jehova tun y’a fɔ ko “ale ben’a to sanji be ben dugukolo kan.” (1 Mas. 18:1). O kama, Eliya ye delili kɛ walisa Jehova sago ka kɛ. Saan waa kelen ɲɔgɔn o kɔ, Yezu y’a fɔ a ka kalandenw ye k’u ka delili kɛ o cogo kelen na.—Mat. 6:9, 10.\n8. An be kalan juman sɔrɔ Eliya fɛ delili koo la?\n8 An be kalan caaman sɔrɔ Eliya fɛ delili koo la. A ɲɛnako fɔlɔ tun ye ko Ala sago ka dafa. N’an be delili kɛra, an k’an hakili to nin na: “N’an ye fɛɛn o fɛɛn daali Ala fɛ, n’o kɛra a sago ye, an jigi b’a la ko a be mɛnni kɛ an fɛ.” (1 Zan 5:14). O la, n’an b’a fɛ Ala ka sɔn an ka delili ma, fɔɔ an k’a ɲini k’a sago lɔn. O lo y’a to an ka kan ka Bibulu kalan loon o loon. Ka fara o kan, a gwɛnin lo ko Eliya tun b’a fɛ jaa ka ban sabu a ɲɛɛ tun b’a la ko a ka jamana mɔgɔw tɔɔrɔnin lo. Jehova ye kabako min kɛ a ɲɛɛ na o loon na, n’a sɔrɔ o y’a to a dusukun fara waleɲumanlɔn na. O cogo kelen na, an ka deliliw ka kan k’a yira ko an b’an janto tɔɔw ka hɛɛrɛko la ani ko an be Jehova waleɲuman lɔn kosɔbɛ.—2 Korɛntikaw 1:11; Filipikaw 4:6 kalan.\nA jigi tun be Ala kan ani a tun be kɔrɔsili kɛ\n9. Eliya y’a ɲini a ka baaraden fɛ a ka mun lo kɛ? An be kalan fila jumanw lo sɔrɔ Eliya fɛ o koo la?\n9 Eliya tun lanin b’a la ko Jehova bena jaa ban, nka a tun t’a lɔn a bena o kɛ tuma min na. O la do, a ye mun lo kɛ sanni Jehova ka jaa ban? An k’a kɔrɔsi ko a fɔra Bibulu kɔnɔ ko: “A y’a fɔ a ka baaraden ye ko a ka taga filɛli kɛ kɔgɔji faan fɛ. Baaraden nin tagara filɛli kɛ, k’a fɔ ko foyi te yen. Eli y’a fɔ a ye fɔɔ siɲɛ wolonwula ko: ‘Kɔsegi ka taga filɛli kɛ.’ ” (1 Mas. 18:43). An be kalan fila sɔrɔ Eliya fɛ o koo la. A fɔlɔ, kira Eliya jigi lanin tun be Jehova kan. A filanan, a tun be kɔrɔsili kɛ k’a filɛ cogo min na Jehova bena a sago dafa..\nEliya tora ka tagamasiɲɛ ɲini min b’a yira ko Jehova bena a to sanji ka ben\n10, 11. a) Eliya y’a yira cogo di ko ale jigi lanin b’a la ko Jehova bena a ka layidu dafa? b) Mun na an fana be se k’an jigi la Jehova kan o cogo kelen na?\n10 Eliya jigi lanin tun b’a la ko Jehova bena a ka layidu dafa. O kama, a tora ka tagamasiɲɛ ɲini min b’a yira ko Jehova bena a to sanji ka ben. A y’a ka baaraden ci ka taga sanfɛyɔrɔ dɔ la k’a filɛ n’a ɲɛɛ be sanji tagamasiɲɛ na sankolo la. Nka, Eliya jigi tun be min na, a ma kɛ o ye sabu baaraden kɔsegira ka na a fɔ a ye ko: “Foyi te yen.” Sankolo ɲɛɛ tun ka ɲi, sankaba si tun tɛ yen. Yala koo dɔ tɛ e kabakoya wa? I hakili b’a la, Eliya tun y’a fɔ masacɛ Akabu ye ko: “Ne tulo be mankan dɔ la, sanjiba mankan lo.” Kira Eliya tun be se k’o fɔ cogo di k’a sɔrɔ a ɲɛɛ tɛ sankaba si la min b’a yira ko sanji be ɲini ka na?\n11 Eliya tun ye Jehova ka kira n’a ka lasigiden ye. A tun be Jehova ka layidu koo kala ma ani a tun lanin b’a la ko a bena o dafa. Eliya jigi lanin tun be Jehova kan kosɔbɛ fɔɔ a tun be komi a tulo be sanjiba mankan na ka ban. O b’an hakili jigi Musa koo la. Bibulu b’a fɔ a koo la ko: “A jijara kosɔbɛ i n’a fɔ a ɲaa be Ala la, mɔgɔ ɲaa te min na.” Yala e fana limaniyanin lo Ala la o cogo kelen na wa? Ala be dalilu caaman di an ma minw b’an dɛmɛ ka kɛ n’o limaniya ɲɔgɔn ye ani ka la a ka layiduw la.—Eburuw 11:1, 27.\n12. Eliya tora ka kɔrɔsili kɛ cogo di? A ye mun lo kɛ tuma min na a y’a mɛn ko sankaba fitinin dɔ be wulila?\n12 Sisan, a filɛ Eliya tora ka kɔrɔsili kɛ cogo min na. A m’a ka baaraden ci siɲɛ kelen wala siɲɛ fila dɔrɔn dɛ, nka fɔɔ siɲɛ wolonfila! Miiri k’a filɛ: baaraden ye taga ni segi min kɛ, n’a sɔrɔ o y’a sɛgɛn. Nka, Eliya tun b’a fɛ ka tagamasiɲɛ dɔ sɔrɔ, o kama a m’a fari faga. A laban, baaraden kɔsegira siɲɛ wolonfilanan na k’a fɔ ko “ale ɲaa be sankabafitini dɔ la n’a be wilila kɔgɔji kunna, ko a boɲa te tɛmɛ mɔgɔ tigɛ kan.” Miiri k’a filɛ: sankaba fitinin min wulila Mediterane kɔgɔji kun na, baaraden y’a bolo jan k’o bonya yira n’a tɛgɛ ye. N’a sɔrɔ a b’a miiri k’o tɛ se ka foyi ɲɛ. Eliya kɔni fɛ, o sankaba ye tagamasiɲɛ ye min kɔrɔ ka bon kosɔbɛ. O la, a y’a fɔ ka gwɛlɛya a ka baaraden ye ko: “Ta’a fɔ Akabu ye ko a k’a ka wotoro labɛn ka jigi ka bɔ kulu kan, janko sanji kana n’a datugu.”—1 Mas. 18:44.\n13, 14. a) Eliya tora ɲɛɛ na ka kɔrɔsili kɛ, an be se k’a ladegi cogo di? b) Dalilu jumanw b’a to an ka kan ka koow kɛ ni kɔrɔtɔ miiriya ye?\n13 Nin koo fana na, an be kalan ɲuman sɔrɔ Eliya fɛ. An fana be wagati min na, Ala bena a sagonata dafa yanni dɔɔni. Eliya tun be jaa banwagati kɔnɔna. Bi, Ala sagokɛlaw fana be duniɲa juguman nin banwagati kɔnɔna (1 Zan 2:17). Nka, sanni Jehova k’o kɛ, an ka to ɲɛɛ na ka kɔrɔsili kɛ i ko Eliya y’a kɛ cogo min na. Ala Dencɛ Yezu yɛrɛ y’a ka kalandenw ladi ko: “A’ ye to aw ɲɛ na, k’a masɔrɔ Matigi bɛ na don min na, aw t’o dɔn.” (Mat. 24:42, ABM ). Yala Yezu tun b’a fɛ k’a fɔ ko a ka kalandenw tɛna foyi lɔn duniɲa laban koo la wa? Ayi. A y’a ɲɛfɔ ka gwɛ duniɲa tun bena kɛ cogo min na n’a laban wagati surunyana. Koo minw bɛɛ lajɛnin tun bena kɛ “diɲɛ laban” tagamasiɲɛ ye, an kelen kelen bɛɛ ɲɛɛ b’a la k’u be dafara.—Matiyo 24:3-7 kalan.\nSankaba fitinin dama y’a to Eliya lara a la ko Jehova bena a kɛ sanji ka ben. Laban loonw tagamasiɲɛ be dalilu barikamanw di an ma ka Jehova ka baara kɛ ni kɔrɔtɔ miiriya ye\n14 O tagamasiɲɛ faan kelen kelen bɛɛ be dalilu barikaman di an ma min b’a to an tɛ sigasiga. Yala o daliluw gwɛnin lo an ɲɛɛ na ani o dama b’an lasun ka Jehova ka baara kɛ ni kɔrɔtɔ miiriya ye wa? Sankaba fitinin min wulila kɔgɔji kun na, o dama y’a to Eliya lara a la ko Jehova bena a kɛ sanji ka ben. Yala a jigi tigɛra wa?\nJehova be Israɛl duga ani k’a dusu saalo\n15, 16. Koo jumanw lo kɛra ka tugutugu ɲɔgɔn kɔ joona joona? Eliya jigi tun b’a la ko Akabu bena mun lo kɛ?\n15 Bibulu b’a fɔ ko: “Waati dɔɔni dɔrɔn, saan finna, fɔɲɔ wilila, sanjiba nana. Akabu yɛlɛl’a ka wotoro kɔnɔ ka taga Zizireyɛli.” (1 Mas. 18:45). Koow kɛra ka tugutugu ɲɔgɔn kɔ joona joona. K’a to Eliya ka baaraden be cii fɔra Akabu ye, sankaba wɛrɛw nana fara fitininman kan ka sankolo yɔrɔ bɛɛ fin. Sanfɔɲɔba wulila. Sisan kɔni, sanji benna Israɛl jamana kɔnɔ, saan saba ni kalo wɔɔrɔ tɛmɛnin kɔ. Dugukolo janin ye jii bɛɛ sama. Sanji bonyana minkɛ, Kisɔn kɔɔ karila. N’a sɔrɔ o jii ye Baali ka kiraw joli ko ka bɔ yen. Sisan, Israɛlden murutininw tun be se ka jamana saniya walisa ka Baali batoli nɔgɔnin bɔ a la.\n16 Eliya jigi tun b’a la k’u bena o lo kɛ. N’a sɔrɔ a tun b’a yɛrɛ ɲiningara Akabu bena min kɛ nin kabakow bɛɛ kɛnin kɔ. Yala a bena nimisa ani ka Baali batoli nɔgɔnin dabila wa? O kabakow tun ye dalilu barikamanw ye minw ka ɲi k’a lasun a ka yɛlɛmani kɛ. An kɔni tɛ se k’a lɔn koo min tun be Akabu kɔnɔ o wagati la. Bibulu b’a fɔ dɔrɔn ko masacɛ “Akabu yɛlɛl’a ka wotoro kɔnɔ ka taga Zizireyɛli.” Koo minw bɛɛ kɛra, yala a ye kalan sɔrɔ u la wa? Yala a y’a latigɛ k’a ka koow cogoya yɛlɛma wa? Koo minw nana kɛ kɔfɛ, olu b’a yira ko a m’a sɔɔn yɛlɛma. Nka Akabu ni Eliya fɛ, koow ma ban fɔlɔ.\n17, 18. a) Mun lo kɛra Eliya la Zizireyɛli sira kan? b) Eliya bolila k’a ta Karimɛli fɔɔ ka taga se Zizireyɛli. Mun lo b’i kabakoya o koo la? (Jukɔrɔla kunnafoni fana lajɛ.)\n17 Jehova ka kira Eliya fana ye Zizireyɛli sira minɛ ka tugu Akabu kɔ. A tun ka kan k’o sirajan tagama sanji jukɔrɔ dibi la. Nka, kabako dɔ kɛra.\n18 “Masaba ka sebagaya jigira Eli [Eliya] kan, a y’a cɛɛ siri ka bila Akabu ɲa ka boli fɔɔ ka taga se Zizireyɛli dugu donda la.” (1 Mas. 18:46). A gwɛnin lo ko Jehova “ka sebagaya” jigira Eliya kan cogo kabakoman na. Karimɛli ni Zizireyɛli cɛ janya tun be kilomɛtɛrɛ 30 ɲɔgɔn bɔ ani Eliya tun tɛ kanbele ye tugun. * Miiri k’a filɛ: kira y’a ka forokiya kɔrɔta k’a siri a soro la walisa foyi kana a sennaɲagami ani a ye boli daminɛ pɔtɔpɔtɔ la. A bolila teliya la ka se Akabu ka wotoro ma ani ka tɛmɛ a la.\n19. a) Ala ye barika ni sɔminɛ don Eliya la. O koo b’an hakili jigi kiraya kuma jumanw lo la? b) Ka Eliya to boli la Zizireyɛli sira kan, a tun lanin be mun lo la tigitigi?\n19 O kabako kɛra duga ye Eliya fɛ dɛ! N’a sɔrɔ a ye fanga sɔrɔ ka koow sɔminɛ sisan ka tɛmɛ tuma min na a tun ye kanbele ye. O kɛra ɲagaliba ye a fɛ dɛ! O koo b’an hakili jigi kiraya kuma dɔw la. O kiraya kumaw b’an jigi sigi ko mɔgɔ kantigimanw bena barika ni kɛnɛya dafanin sɔrɔ alijɛnɛ nata kɔnɔ dugukolo kan (Ezayi 35:6 kalan; Luka 23:43). Ka Eliya to boli la o sira kan sanji jukɔrɔ, a lanin tun b’a la ko a koo ka di a Faa Jehova ye, o min ye tiɲɛn Ala kelenpe ye.\n20. An be se ka Jehova ka dugaw sɔrɔ cogo di?\n20 A ka di Jehova ye k’an duga. O dugaw nafa ka bon, o la an k’an seko bɛɛ kɛ walisa k’u sɔrɔ. An ka to ɲɛɛ na ka kɔrɔsili kɛ i ko Eliya y’a kɛ cogo min na. An be wagati juguw la, an ka kan ka koow kɛ ni kɔrɔtɔ ye. Dalilu barikaman minw b’a yira ko Jehova bena a sago dafa yanni dɔɔni, an ka to k’olu sɛgɛsɛgɛ koɲuman. An ka Eliya ladegi fana k’an jigi bɛɛ la Jehova kan. Dalilu caaman be yen minw b’a to an be se k’an jigi bɛɛ la Jehova kan ko a bena a ka layiduw dafa, sabu “Ala tiɲɛtigi” lo.—Zab. 31:6.\n^ dakun 18 Dɔɔni o kɔ, Jehova y’a ɲini Eliya fɛ ko a ka Elize kalan. Mɔgɔw tun b’a lɔn ko Elize lo “tun be to ka tigɛkoji minɛ [Eliya] ye.” (2 Mas. 3:11). Elize kɛra Eliya ka baaraden ye. Siga t’a la, a tun be cɛkɔrɔba Eliya dɛmɛ kosɔbɛ.\nEliya y’a yira cogo di ko delili tun ka di a ye?\nEliya y’a yira cogo di ko a jigi lanin tun be Jehova kan ko a bena a kɛ sanji ka ben?\nKa to ɲɛɛ na ka kɔrɔsili kɛ, Eliya ye ɲɛyirali juman di an ma o koo la?\nE b’a fɛ ka mun lo kɛ walisa ka Eliya ka limaniya ɲɔgɔn ladegi?\nA ci dɔ ma A ci dɔ ma A tun be kɔrɔsili kɛ ani ka kɔnɔni kɛ\nEliya tun be kɔrɔsili kɛ ani ka kɔnɔni kɛ


Kɛw 16 AKKDC08 - Pɔli nunu sera Dɛribe, ka taga - Bible Search\nKɛw 15 Kɛw 17\nTimote be fara Pɔli ni Silasi kan taama na\n1Pɔli nunu sera Dɛribe, ka taga Lisitɔrɔ. Kalanden dɔ tun b'o yɔrɔ la, a tɔgɔ ko Timote. A bamuso tun ye zuwifu ye, ka na la Yezu la. Nga a facɛ tun ye girɛki ye. 2Balima minw tun be Lisitɔrɔ ani Ikoniyɔmu, u tun b'a tɔgɔɲuman fɔ. 3Pɔli tun b'a fɛ k'a kɛ a taamaɲɔgɔn dɔ ye. O la, a y'a kɛnɛkɛnɛ o mara zuwifuw kama. Bari, bɛɛ tun b'a lɔn ko Timote facɛ ye girɛki ye.\n4Cidenw ni Krista ka jama ɲamɔgɔ minw tun be Zeruzalɛmu, olu tun ye koo minw ŋaniya, Pɔli ni Silasi tun mana se dugu min na, u b'o ɲafɔ o yɔrɔ kalandenw ye, k'a ɲini u fɛ k'u k'o kuma nunu bato. 5Dugu o dugu la, Krista ka jama jigi tun be sabatira ka taga ɲa. Loon o loon, dɔ tun be fara u kan.\nPɔli ye yelifɛn min ye k'a to Torowasi\n6Nii Senuman ye Pɔli ni Silasi bali ka Ala ka kuma fɔ Azi mara la. U tɛmɛna ka taga Firizi ni Galati maraw yaala. 7U sera Mizi mara faan fɛ, u tun b'a fɛ ka tɛmɛ ka taga Bitini mara la, nga Yezu ka Nii ma sira d'u ma. 8O la, u ye Mizi mara cɛtigɛ ka taga Torowasi. 9Loon dɔ sufɛ, Pɔli ye Maseduwanika dɔ ye siko la. Cɛɛ nin ye Pɔli daali kosɔbɛ ko a ka sabali ka na bɔ olu fɛ Maseduwani ka olu dɛmɛ. 10O kɔ, an y'a laɲini o yɔrɔnin bɛɛ ko an be taga Maseduwani, bari an lanin tun b'a la ko Ala le b'an welela o yɔrɔ la, waasa k'a ka kibaru diman fɔ.\nPɔli be taga Maseduwani mara la\n11An ye kurun ta Torowasi k'an kuun sin Samotarasi mara la. O dugusagwɛ, an sera Neyapolisi. 12An bɔra o yɔrɔ la ka taga Filipi. Filipi le tun ye Maseduwani mara duguba ye. Ɔrɔmukaw le tun siginin be yen. An ye tile damani kɛ yen. 13Lafiɲɛlon sera, an bɔra dugu kɔfɛ ka taga kɔɔ dɔ faan fɛ. An y'a miiri ko an bena zuwifuw ka Ala batoyɔrɔ sɔrɔ yen. An tagara muso dɔw lajɛnnin sɔrɔ, an sigira k'u waaju. 14Muso dɔ tun be u cɛma, a tɔgɔ ko Lidi, jagokɛla tun lo. A tun be fani sɔngɔgwɛlɛnw le feere. Tiyatirika tun lo, a tun be siran Ala ɲa. Matigi barika la, a y'a tulo malɔ Pɔli ka kuma na ka ɲa. 15Ale n'a ka somɔgɔw bɛɛ batizenin kɔ, a y'a fɔ an ye ko ni an y'a lɔn ko ale lanin be Matigi la tiɲɛ na, an ka sɔn ka na jigi ale ka luu kɔnɔ.\nA laban, an sɔnna a ta ma.\nU be Pɔli ni Silasi don kaso la Filipi\n16Loon dɔ, an tun be tagara Ala batoyɔrɔ la, jɔnmuso dɔ y'an kunbɛn. Jinatigi tun lo. A ka jina ka yeli tun kɛra sababu ye ka to ka nafoloba don a kuntigiw fɛ. 17A tugura an ni Pɔli kɔ ka to ka pɛrɛn ko: «Mɔgɔ nunu ye Fɛɛn bɛɛ kuntigi Ala ka baarakɛlaw ye, u be kisili sira le yirala aw la.»\n18A tora o la fɔɔ tile damani. A laban, Pɔli ma se k'a muɲu. O la, a y'a ɲaa yɛlɛma k'a fɔ muso nin ka jina ye ko: «Yezu Krista tɔgɔ barika la, ne b'a fɔ i ye, bɔ muso nin na.»\nO yɔrɔnin bɛɛ, jina bɔra muso la. 19Jinatigi nin kuntigiw y'a ye k'u ka dumuniyɔrɔ nagasira minkɛ, u ye Pɔli ni Silasi minɛ ka taga n'u ye u ka jama kafoyɔrɔ la, u ka ɲamɔgɔw fɛ, 20k'a fɔ olu ye ko: «Mɔgɔ nunu b'an ka dugu ɲagamira. Zuwifuw lo fana. 21U be mɔgɔw kalanna u ka landaw le la fana. An Ɔrɔmukaw fɛ, an man kan k'o mɛn, an man kan k'o sira taama.» 22O la, jama murutira Pɔli nunu ma. Faamaw ko k'u ka faniw bɔ k'u bugɔ ni golokamiw ye. 23U y'u bugɔ ka ban tuma min na, u y'u don kaso la. U y'a fɔ kasobon kɔlɔsibaga ye ko a k'u kɔlɔsi ka ɲa kosɔbɛ. 24O kuma nunu kosɔn, ale y'u bila kasobon juguman kɔnɔ ka tila k'u seenw dɛrɛ ni lɔgɔ ye.\nU be Pɔli ni Silasi bila ka bɔ kaso la\n25Dugutilama, Pɔli ni Silasi tun be dɔnkili lara ka Ala tanu. Kasoden tɔw tulo malɔnin tun be u fɛ. 26O yɔrɔnin bɛɛ, dugukolo yɛrɛyɛrɛla, boon bɛɛ lamagara, daa nunu bɛɛ yɛlɛla, kasodenw bɛɛ ka jɔrɔkɔw tigɛra ka bɔ u seenw na. 27Kasobon kɔlɔsibaga kununna ka daa nunu yɛlɛnin ye minkɛ, a y'a miiri ko kasodenw bolila. A y'a ka murujan sama ka bɔ ko a b'a yɛrɛ faga. 28Nga Pɔli pɛrɛnna ko a kana foyi kɛ a yɛrɛ la, ko u bɛɛ be yen. 29A ye fitinɛ mana ka boli ka don n'a be yɛrɛyɛrɛ, ka taga kunbiri gwan Pɔli ni Silasi kɔrɔ. 30A bɔra n'u ye kɛnɛma k'u ɲininga ko: «Kɔrɔw, ne ka kan ka mun kɛ janko ka kisi?»\n31U y'a jaabi ko: «E ka la Matigi Yezu la, e n'i ka somɔgɔw bɛɛ bena kisi.»\n32U ye Matigi ka kuma fɔ ale n'a ka somɔgɔw bɛɛ ye. 33A tagara u ka joliw furakɛ o suu nin bɛɛ la. O kɔ, ale n'a ka somɔgɔw bɛɛ batizera. 34A ye dumuni d'u ma a ka soo. Ale n'a ka somɔgɔw bɛɛ nisɔn diyara, bari u lara Ala la.\n35Dugu nana gwɛ tuma min na, kititigɛlaw ye cidenw bila ka taga fɔ a ye ko kasoden minw dira a ma kunu, ko a k'u bila.\n36A fana tagara o fɔ Pɔli nunu ye ko: «Kititigɛlaw ka kira nana ko n k'aw bila. O la, aw ye bɔ ka taga hɛrɛ la.» 37Nga Pɔli y'a fɔ u ye ko: «U y'an bugɔ jama ɲana k'an don kaso la k'a sɔrɔ an ye Ɔrɔmukaw ye. Jalakikun fana ma sɔrɔ an na. Sisan, u b'a fɛ k'an bɔ dogodogo la. O te kɛ! Fɔɔ olu yɛrɛ ka na an bɔ.»\n38Ciden nunu tagara o kuma nunu fɔ faamaw ye. Olu bɛɛ kɔnɔ gwanna bari u ko Ɔrɔmukaw lo. 39U nana hakɛto ɲini Pɔli nunu fɛ, k'u daali k'u ka dugu bila. 40Pɔli ni Silasi bɔra kaso la tuma min na, u tagara Lidi ka soo. U ye balimaw ladi k'u jaa gwɛlɛya. O kɔ, u sɔrɔla ka taga.


Sad 21 AKKDC08 - «Masaba aw ka Ala be jamana min dira - Bible Search\nSad 20 Sad 22\n1«Masaba aw ka Ala be jamana min dira aw ma, n'aw ye mɔgɔ dɔ suu ye o yɔrɔ kongo kɔnɔ, n'a fagabaga ma ye, 2aw ka cɛkɔrɔbaw ni kititigɛlaw ka kan ka taga suu nin layɔrɔ la, k'a layɔrɔ n'a laminiduguw furancɛ jaɲa suma. 3Dugu min ka surun suu layɔrɔ la kosɔbɛ, ale cɛkɔrɔbaw bena misigweren minɛ, zuu ma la min kaan na ka baara kɛ fɔlɔ, 4ka taga n'a ye kɔɔ jabali dɔ daa la, sɛnɛ te kɛra yɔrɔ min na, dannifɛn fana te yen. U be misi nin kaan kari o kɔɔ kɔnɔ.\n5«O tuma na, sarakalasebagaw, minw ye Levi kɔmɔgɔw ye, olu bena gwɛrɛ, bari Masaba aw ka Ala ye olu le woloma a ka baara kama ani ka dubaw kɛ a tɔgɔ la, olu fana le be sɔsɔli ni madimikow bɛɛ ɲanabɔ.\n6«Dugu min ka surun suu nin na, o cɛkɔrɔbaw bɛɛ bena u bolo ko misi nin suu sanfɛ kɔɔ nin kɔnɔ, 7k'a fɔ ko: ‹Anw ma o tigi faga, an ɲaa fana ma la a fagabaga kan. 8Masaba, yafa i ka Isirayɛli jama ma, i ye min hɔrɔnya, kana u jati mɔgɔ jalakibali fagabagaw ye.› O la, u bena se k'o kunko bɔ u yɛrɛ kun. 9Aw bena kɛ jalakibaliw ye o mɔgɔfagako nin na, bari aw ye koɲuman kɛ Masaba ɲakɔrɔ.\nMuso minw sɔrɔla kɛlɛkɛyɔrɔ la\n10«N'aw tagara aw juguw kɛlɛ, ni Masaba aw ka Ala y'u don aw bolo, aw k'u dɔw minɛ, 11n'aw dɔ ye muso dɔ ye u cɛma min cɛkaɲi, n'a koo diyar'a ye, n'a b'a fɛ k'a furu, 12a be taga n'a ye a ka soo kɔnɔ, muso nin k'a kuun li, k'a sɔnnifaraw tigɛ, 13fani min tun b'a kaan na a minɛtuma na, a k'o bɔ, a ka to o fɛ. A b'a to yen kalo kelen, a be kasi a facɛ n'a bamuso kosɔn. O kɔ, o tigi be se ka gwɛrɛ a la, k'a furu, a bena kɛ a ka muso ye.\n14«N'a nigɛ nana bɔ a la, a k'a bila ka ta'a diyanayɔrɔ la. A daganin tɛ o tigi k'a feere, walima k'a kɛ jɔɔn ye, bari a jɛnna n'a ye ka tɛmɛ.\nDeen fɔlɔw ka kan ni min ye\n15«N'a kɛra ko muso fila be cɛɛ dɔ fɛ, ni kelen koo ka d'a ye ka tɛmɛ kelen kan, ni u kelen kelen bɛɛ ye dencɛw sɔrɔ, ni denkɔrɔba kɛra gwalemuso deen ye, 16n'a b'a fɛ k'a ka cɛɛn tilan deen nunu cɛ, a man kan ka kɔrɔya di a ka baaramuso deen ma, ka denkɔrɔba to yen, min ye gwalemuso deen ye. 17A ka kan ka gwalemuso nin deen to a ka deen kɔrɔbaya la k'a ka kɔrɔya tɔnɔ d'a ma, min ka ca ni tɔ ta ye siɲɛ fila. Bari o le y'a ka fanga taamasiɲɛ fɔlɔ ye. Kɔrɔya tɔnɔ ye a ta ye.\nDenmurutinin ka koo\n18«N'a kɛra ko mɔgɔ dɔ ka deen tulo ka gwɛlɛ, n'a murutinin lo, a t'a facɛ n'a bamuso ka kuma mɛn, n'u y'a ladi, n'a ma mɛnni kɛ u fɛ, 19a facɛ n'a bamuso ka kan k'a minɛ ka taga n'a ye u ka dugu cɛkɔrɔbaw fɛ dugu donda la, 20k'a fɔ u ye ko: ‹An ka deen filɛ nin ye, a tulo ka gwɛlɛ, a murutinin lo, a te mɛnni kɛ an fɛ. Kakalaya ni dɔrɔtɔya dɔrɔn le ka d'a ye.› 21O kɔ, dugumɔgɔw bɛɛ b'a bon ni kabakuru ye fɔɔ k'a faga. O la, aw bena kojugu bɔ aw cɛma. Isirayɛlidenw bɛɛ bena o koo mɛn, u bena siran.\n22«N'a kɛra ko mɔgɔ dɔ ye hakɛ dɔ kɛ min ka kan ni fagali ye, n'aw y'a faga, n'a suu dulonna yiri kan, 23- a suu man kan ka si yen. Aw ka kan k'a suu don o loon kelen bɛɛ, bari mɔgɔ min dulonna yiri la, o tigi ye dangaden ye Ala fɛ. Masaba aw ka Ala be jamana min dira aw ma, aw kana o nɔgɔ.


Luka 14 AKKDC08 - Lafiɲɛlon dɔ la, Yezu tagara - Bible Search\nYezu be banabagatɔ dɔ kɛnɛya lafiɲɛlon na tugu\n1Lafiɲɛlon dɔ la, Yezu tagara *Fariziɲɛw ka kuntigi dɔ ka soo ka dumuni kɛ. Mɔgɔ minw tun be yen, olu tun b'a kɔlɔsira. 2Cɛɛ dɔ tun be Yezu ɲafɛ, funubana tun b'a la. 3Yezu ye kuma ta ka sariya karamɔgɔw ni Fariziɲɛw ɲininga ko: «A daganin bɛ ka banabagatɔ kɛnɛya lafiɲɛlon na wa, walima a daganin tɛ?»\n4Nga u m'a jaabi. O tuma na, Yezu magara banabagatɔ nin na k'a kɛnɛya. O kɔ, a y'a fɔ a ye ko a be se ka taga. 5- A sɔrɔla k'a fɔ u ye ko: «Jɔn le be yan aw cɛma n'a dencɛ, walima a ka misi benna kɔlɔn kɔnɔ lafiɲɛlon na, n'a tena o bɔ joona?»\n6U ma se ka o ɲiningali jaabi.\nYɛrɛboɲala bena dɔgɔya\n7Ka Yezu to o dumunikɛyɔrɔ nin na, mɔgɔ minw tun welela yen fana, a ye ladili di olu ma, bari a tun y'a kɔlɔsi k'a ye ko mɔgɔ nunu be sigiyɔrɔɲuman le ɲinina. O la, a y'a fɔ u ye ko: 8- «Ni mɔgɔ dɔ y'i wele kɔɲɔdumuni na, kana taga sigi sigiyɔrɔɲuman na. E b'a sɔrɔ tuma dɔ ko mɔgɔ wɛrɛ welela min ka fisa i ye. 9Mɔgɔ min y'aw fila bɛɛ wele, ni ale nana k'a fɔ i ye ko i ka wili ka sigiyɔrɔ nin d'a ma, o tuma na, i bena wili ni maloya ye, ka taga sigi mɔgɔ bɛɛ kɔfɛ. 10Nga n'i welela o ɲɔgɔn na, taga sigi kɔfɛ waasa n'i welebaga nana tuma min na, a k'a fɔ i ye ko: ‹N teri, na sigi ɲafɛ.› O cogo la, i bena kunkɔrɔta sɔrɔ i dumunikɛɲɔgɔnw ɲana. 11- Mɔgɔ o mɔgɔ b'a yɛrɛ boɲa, o tigi bena majigi. Mɔgɔ o mɔgɔ b'a yɛrɛ majigi, o tigi bena boɲa sɔrɔ.»\n12Min tun ye Yezu wele dumuni na, a y'a fɔ o fana ye ko: «N'i ye dumuniba labɛn mɔgɔw ye, kana i teriw wele, walima i badenw, n'i balimaw, an'i sigiɲɔgɔn nafolotigiw. Bari u fana be se k'i wele dumuni na k'i ka juru sara. 13Nga, n'i bena dumuniba di mɔgɔw ma, i ka fantanw ni senkelenninw ni namaraw ani fiɲɛntɔw wele. 14N'i y'o kɛ, i bena duba sɔrɔ, bari olu te se k'i ka juru sara, nga Ala bena i sara sini.»d\n15Dumunikɛlaw kelen ye kuma nin mɛn minkɛ, a y'a fɔ Yezu ye ko: «Mɔgɔ minw bena dumuni kɛ Ala ka masaya la, olu nisɔn bena diya dɛ!»\n16Yezu y'a jaabi ko: «Cɛɛ dɔ tun ye dumuniba labɛn ka mɔgɔ caaman wele. 17Dumunikɛwaati sera tuma min na, a y'a ka baaraden ci ka taga fɔ mɔgɔweleninw ye ko: ‹Aw ka na bari dumuni bɛɛ labɛnna ka ban.› 18Nga u bɛɛ ye yafa daali a fɛ kelen kelen. U fɔlɔ y'a fɔ baaraden ye ko: ‹Ne ye foro dɔ san, ne ka kan ka taga o filɛ. Ne b'i daali, taga fɔ a ye ko a ka yafa ne ma.› 19Mɔgɔ wɛrɛ y'a fɔ a ye ko: ‹Ne ye sɛnɛkɛmisi tan san, ne be tagara baara kɛ n'u ye k'a filɛ. Ne b'i daali, taga fɔ a ye ko a ka yafa ne ma.› 20Dɔ wɛrɛ fana y'a fɔ a ye ko: ‹Ne ye muso furu sisan sisan, o le y'a to ne te se ka taga.›\n21«Baaraden kɔsegira ka taga o bɛɛ ɲafɔ a kuntigi ye. A kuntigi dimina k'a fɔ a ye ko: ‹Teliya ka taga dugu forobayɔrɔw la, ani siradaw la, ka fantanw ni namaraw ni fiɲɛntɔw ani senkelenninw wele ka na n'u ye yan.› 22Baaraden nin y'o kɛ ka ban tuma min na, a tagar'a fɔ a kuntigi ye ko: ‹I ye min fɔ, ne y'o kɛ, nga soo ma fa halibi.› 23O la, a kuntigi y'a fɔ a ye ko: ‹Bɔ ka taga dugu dafɛ nankɔw la, i mana mɔgɔ minw sɔrɔ yen, i ka koo bɛɛ kɛ u ka na, waasa ne ka soo ka fa. 24Ne b'a fɔ aw ye ko mɔgɔ minw tun welela, olu si tena ne ka dumuni nin nɛnɛ tugu.› »\nYezu ka kalanden jogo\n25O kɔ, Yezu taatɔ dugu dɔ la, jamaba tun tugunin b'a kɔ. A lɔra k'a fɔ u ye ko: 26- «Mɔgɔ o mɔgɔ be na ne fɛ, n'a ma ne fisaya n'a faa ye, n'a baa, n'a muso, n'a deenw, n'a balimacɛw, n'a balimamusow, n'a yɛrɛ fana ye, o tigi te se ka kɛ ne ka kalanden ye. 27- Ni mɔgɔ min m'a ka gwengwenlɔgɔ ɲun ka tugu ne kɔ, o tigi te se ka kɛ ne ka kalanden ye.\n28«Aw cɛma ni mɔgɔ dɔ b'a fɛ ka sangaso jamanjan lɔ, a te sigi fɔlɔ k'a lɔsɔngɔ jati k'a filɛ yala n'a ka wari bena se k'o baara laban wa? 29N'o tɛ, n'a y'o sangaso juu sigi, n'a ma se k'a laban, mɔgɔ minw bɛɛ bena o ye, u bena yɛlɛ a ma, 30k'a fɔ ko: ‹Cɛɛ nin ye soo lɔli daminɛ, nga a ma se k'a laban.›\n31«Ni masacɛ dɔ b'a fɛ ka taga masacɛ dɔ wɛrɛ kɛlɛ, a be sigi fɔlɔ ka miiri k'a filɛ n'a be se ni mɔgɔ waa tan (10 000) ye k'a jugu mɔgɔ waa mugan (20 000) tigi kunbɛn. 32N'a te se, a be lasigidenw ci ka taga kɛlɛ bancogo ɲini a jugu nin fɛ k'a to yɔrɔjan. 33N'aw dɔ b'a fɛ ka kɛ ne ka kalanden ye fana, fɔɔ aw k'aw ka bololafɛn bɛɛ to yen.\nKɔgɔ be min ɲa\n(Mat 5.13; Mar 9.50)\n34«Kɔgɔ ye fɛnɲuman ye, nga ni kɔgɔ ka timiya bɔra a la, mun bena se k'a timiya tugu? 35O tuma na, a te se ka kɛ nɔgɔ ye ka foyi ɲa dugukolo ye. A be fili le. Tulo be min fɛ ka mɛnni kɛ, o ka mɛnni kɛ.»


Zak 12 AKKDC08 - Masaba ye min fɔ Isirayɛli kosɔn, o - Bible Search\nZak 11 Zak 13\nZeruzalɛmu dugu tangako\n1Masaba ye min fɔ Isirayɛli kosɔn, o filɛ nin ye. Masaba ka kuma lo. Ale min ye sankolo ni dugukolo dan, ani ka nii don adamadenw na, a ko: 2«Ne bena Zeruzalɛmu kɛ a gɛrɛfɛsiyaw bɛɛ tɔɔrɔfɛn ye. Ni Zeruzalɛmu minɛna tuma min na, Zuda mara bena kɛ o cogo kelen na. 3O loon na, ne bena Zeruzalɛmu bila siyaw bɛɛ ɲafɛ i n'a fɔ kabakuruba, min te se ka kɔrɔta. Ni min ko a b'a kɔrɔta, o tigi b'a yɛrɛ mandimi. O la, siyaw bɛɛ bena jɛn ale kelen kama. 4O tuma na, ne bena siranyaba bila u ka soow bɛɛ la, k'a kɛ u yɛlɛbagaw kuun be wili. Ne Masaba le ko ten. Ne bena Zuda mara mɔgɔw filɛ ka janto u la, nga n bena siya wɛrɛw ka soow bɛɛ kɛ fiɲɛntɔw ye. 5Zuda mara ɲamɔgɔw ben'a fɔ u yɛrɛ kɔnɔ ko: ‹Zeruzalɛmukaw ka fanga bɔyɔrɔ ye Masaba ye, Setigi, u ka Ala.› 6O loon na, ne bena Zuda mara ɲamɔgɔw kɛ i n'a fɔ takami, lɔgɔ cɛma, k'a kɛ i n'a fɔ kala mananinw, suman juuw cɛma. Siya minw b'u lamini na u kinibolo n'u numanbolo la, u bena olu bɛɛ jɛni. Nga Zeruzalɛmu be to a nɔɔ na yen.\n7«Masaba bena kɔn ka Zuda mara le kisi fɔlɔ, waasa Dawuda ka somɔgɔw, ni Zeruzalɛmukaw kana boɲa sɔrɔ ka tɛmɛ u ta kan. 8O loon na, ne Masaba bena Zeruzalɛmukaw tanga. Mɔgɔ min barika ka dɔgɔ u bɛɛ la, o loon na, ale bena fanga sɔrɔ i n'a fɔ Dawuda. Dawuda ka soo bena kɛ i n'a fɔ Ala, i ko Masaba ka Mɛlɛkɛ u ɲafɛ.\nJamana bɛɛ ka dusukasi\n9«O loon na, ne Masaba bena jija ka siya wɛrɛw bɛɛ halaki, minw tun wilila Zeruzalɛmu kama. 10- - Ne bena miiriyaɲuman, ani Aladali hakili don Dawuda ka somɔgɔw ni Zeruzalɛmukaw la. U ye mɔgɔ min sɔgɔ, u bena ale filɛ, ka kasi a ka saya la i n'a fɔ mɔgɔ be kasi a deen kelen saya la cogo min na. U bena kasi kosɔbɛ i n'a fɔ mɔgɔ be kasi a dencɛ fɔlɔ ka saya la cogo min na. 11O loon na, Zeruzalɛmu ka dusukasi bena boɲa i n'a fɔ Adadirimɔng ta, Megido kɔkɛnɛ la. 12Jamanadenw bena kasi. Dawuda ka fadenyabolow cɛmanw ni musomanw b'u ta kɛ danna danna. Natan ka fadenyabolow cɛmanw ni musomanw b'u ta kɛ danna danna. 13Levi ka fadenyabolow cɛmanw ni musomanw b'u ta kɛ danna danna. Simeyi ka fadenyabolow cɛmanw ni musomanw b'u ta kɛ danna danna. 14Tɔw bɛɛka fadenyabolow, cɛmanw ni musomanw b'u ta kɛ danna danna.


Zoz 19 AKKDC08 - A siɲɛ filanan na, u ye kala la, - Bible Search\nZoz 18 Zoz 20\nSimeyɔn kɔmɔgɔw niyɔrɔ\n1A siɲɛ filanan na, u ye kala la, Simeyɔn kɔmɔgɔw y'u niyɔrɔ sɔrɔ ka kɛɲɛ n'u ka fadenyabolow ye, Zuda kɔmɔgɔw ka mara cɛma. 2- U ye dugu minw sɔrɔ u ka mara kɔnɔ, o filɛ: Bɛriseba ni Seba, ani Molada, 3Asari Suwali, ni Bala, ani Esɛmu, 4Ɛlitoladi ni Betuli, ani Ɔrima, 5Sikilagi ni Bɛtimarikabɔti, ani Asari Suza, 6Bɛtilebawɔti ni Saruwɛn, o ye dugubaba tan ni saba ye n'u maraw. 7Ayini ni Irimɔn, ani Etɛri ni Asan, o ye dugubaba naani ye n'u maraw. 8Dugudennin minw bɛɛ be o dugubaba nunu lamini na, fɔɔ ka taga se Baalati Beyɛri, min ye Arama ye worodugu ɲafan fɛ, olu bɛɛ. O le ye Simeyɔn kɔmɔgɔw ta ye ka kɛɲɛ n'u ka fadenyabolow ye. 9Simeyɔn kɔmɔgɔw niyɔrɔ dira u ma Zuda kɔmɔgɔw ka mara le kɔnɔ. U ye mara nin cɛmancɛ le di u ma, bari mara nin tun ka bon kojugu Zuda kɔmɔgɔw ma.\nZabulɔn kɔmɔgɔw niyɔrɔ\n10A siɲɛ sabanan na, u ye kala la, o sera Zabulɔn kɔmɔgɔw ma ka kɛɲɛ n'u ka fadenyabolow ye. 11U ka mara nin daan tun be taga fɔɔ Saridi, ka tɛmɛ ka taga tileben fɛ Mareyala faan fɛ, ka taga se Dabɛsɛti, o kɔ ka taga gun kɔɔ ma min be Yokineyamu gɛrɛfɛ, 12ka bɔ Saridi ka gɔngɔrɔ ka taga kɔrɔn fɛ, fɔɔ ka taga se Kisilɔti Tabɔri mara daan na, ka tɛmɛ ka taga Doberati ka yɛlɛ Yafiya, 13ka bɔ o yɔrɔ la ka taga kɔrɔn fɛ ka tɛmɛ Gatefɛri, ni Itakasin, ka taga Irimɔn, ka taga fɔɔ Neya faan fɛ. 14O kɔ, ka gɔngɔrɔ kɔgɔdugu ɲafan fɛ, ka taga Anatɔn ka taga se Yifutayɛli kɔkɛnɛ ma. 15Dugubaba tan ni fila, ani u maraw be yen, Katati ni Naalali ani Simurɔn ni Yideyala, ani Bɛtilehɛmu tun ye u dɔw ye. 16O dugubaba nunu n'u maraw le ye Zabulɔn kɔmɔgɔw ta ye ka kɛɲɛ n'u ka fadenyabolow ye.\nIsakari kɔmɔgɔw niyɔrɔ\n17A siɲɛ naaninan na, u ye kala la, o sera Isakari kɔmɔgɔw ma ka kɛɲɛ n'u ka fadenyabolow ye. 18Dugubaba minw tun be u ka mara la, o ye: Zizireyɛli ni Kezulɔti ani Sunɛmu ye, 19ani Afarayimu ni Sihɔn, ani Anarati, 20Arabiti ni Kisiyɔn, ani Ebɛsi, 21Ɛrɛmɛti, ni Ɛnganimu ani Ɛnada, ni Bɛtipasesi. 22U ka mara daan tagara se Tabɔri ni Sasima, ani Bɛtisemɛsi, ka bɔ yen ka taga gun Zurudɛn baji la. Dugubaba nunu ye tan ni wɔɔrɔ ye ani u ka maraw. 23Yɔrɔ min sera Isakari kɔmɔgɔw ma ka kɛ u ta ye ka kɛɲɛ n'u ka fadenyabolow ye, a dugubabaw n'u maraw, o le ye nin ye.\nAsɛri kɔmɔgɔw niyɔrɔ\n24A siɲɛ duurunan na, u ye kala la, o sera Asɛri kɔmɔgɔw ma, ka kɛɲɛ n'u ka fadenyabolow ye. 25Dugubaba minw tun b'o ka mara nin na, olu ye nunu ye: Ɛlikati ni Ali ani Bɛtɛn ni Akisafi, 26Alamɛlɛki, ni Ameyadi ani Miseyali. Tileben fɛ, u ka mara daan tagara se Karimɛli kulu ma, ka ta'a bila Siwɔri Libinati kɔɔ la. 27O kɔ, ka gɔngɔrɔ ka taga kɔrɔn fɛ fɔɔ Bɛtidagɔn, ka taga se Zabulɔn, ani Yifutayɛli kɔkɛnɛ na, ka taga kɔgɔdugu ɲafan na fɔɔ Bɛtemɛki ni Neyiyɛli ka tɛmɛ ka taga Kabuli numanbolo fɛ, 28ka taga Abidɔng faan fɛ ni Erewɔbu, ani Amɔn ni Kana, fɔɔ ka taga se Sidɔn, min ka bon, 29ka gɔngɔrɔ ka taga Arama faan fɛ, fɔɔ ka taga se cɛfaridugu Tiri ma, ka tɛmɛ ka taga Oza, ka tɛmɛ Akizibu gɛrɛfɛ ka taga gun kɔgɔji la. 30Uma ni Afɛki ani Erewɔbu, ye dugu dɔw ye fana, daan nin tɛmɛna minw gɛrɛfɛ. O bɛɛ lajɛnnin ye dugubaba mugan ni fila ye ani u maraw. 31O le ye Asɛri kɔmɔgɔw ka niyɔrɔ ye ka kɛɲɛ n'u ka fadenyabolow ye, a dugubabaw n'u ka maraw.\nNɛfutali kɔmɔgɔw niyɔrɔ\n32A siɲɛ wɔɔrɔnan na, u ye kala la, o sera Nɛfutali ma, ka kɛɲɛ n'u ka fadenyabolow ye. 33U ka mara daan tun be daminɛ Elɛfu ni Elɔn, ka tɛmɛ Saananimu ni Adami Nɛkɛbu ani Yabineyɛli, fɔɔ ka taga se Lakumu, ani ka taga gun Zurudɛn baji la. 34Mara nin daan tagara gɔngɔrɔ tileben fɛ Azinɔti Tabɔri, ka tɛmɛ o yɔrɔ la ka taga Ukɔki, ka taga se Zabulɔn ka mara daan na worodugu ɲafan fɛ ani Asɛri ta ma tileben faan fɛ.h Zurudɛn baji tun tora kɔrɔn ɲafan fɛ. 35Mara nin kɔnɔ cɛfariduguw filɛ: Sidimu, ni Seri ani Amati ni Arakati, ani Kinerɛti, 36Adama ni Arama ani Asɔri, 37Kedɛsi ni Edirɛyi ani Ɛnasɔri, 38Yireŋɔn ni Migidalɛli, ani Orɛmu ni Bɛtanati, ani Bɛtisemɛsi. O ye dugubaba tan ni kɔnɔntɔn ye, n'u maraw. 39O le kɛra Nɛfutali kɔmɔgɔw ta ye ka kɛɲɛ n'u ka fadenyabolow ye, u ka dugubabaw n'u ka maraw.\nDan kɔmɔgɔw niyɔrɔ\n40A siɲɛ wolonwulanan na, u ye kala la, o sera Dan kɔmɔgɔw ma ka kɛɲɛ n'u ka fadenyabolow ye. 41Dugu minw tun be u ka mara la, o ye: Soreya ni Ɛsitawɔli ani Irisɛmɛsi, 42Salabin ni Ayalɔn ani Yitila, 43Elɔn ni Timunata ani Ekurɔn, 44Ɛliteke ni Gibetɔn ani Baalati, 45Yewuda ni Bene Beraki ani Gatirimɔn, 46Yarikɔn kɔɔ ni Arakɔn ani o yɔrɔ mara, min be Zafa gɛrɛfɛ. 47- Dan kɔmɔgɔw ka mara tun bɔsira u la tuma min na, u tagara Lɛsɛmu kɛlɛ, ka se u kɔrɔ k'u halaki ni murujan ye. U y'o minɛ k'o kɛ u yɛrɛ ta ye ka sigi a kɔnɔ ani k'u bɛma tɔgɔ la a kan ko Dan. 48O le ye Dan kɔmɔgɔw ta ye ka kɛɲɛ n'u ka fadenyabolow ye, u ka dugubabaw n'u ka maraw le ye o ye.\nDugu min dira Zozuwe ma\n49Isirayɛlidenw ye jamana nin tilan ka ban tuma min na k'u daanw bɔbɔ, u ye yɔrɔ dɔ di Nun dencɛ Zozuwe ma u cɛma. 50Ka kɛɲɛ ni Masaba ka fɔta ye, a tun ye dugu min daali, u y'o d'a ma, o ye Timunata Sera ye, min be Efarayimu mara kuluyɔrɔ la. A y'o dugu nin lalaga k'a lɔ, ka sigi yen. 51Sarakalasebaga Eleyazari ni Nun dencɛ Zozuwe ani Isirayɛlidenw ka fadenyabolow ɲamɔgɔw ye kala la Masaba ɲakɔrɔ Silo, Ala ni jama ka Ɲɔgɔnkunbɛn fanibugu daa la, ka bɛɛ niyɔrɔ d'a ma ten. O cogo la, u tilara yɔrɔ tilanko la.


Waa 5 AKKDC08 - I kana teliya ka kuma, i kana kɔrɔtɔ - Bible Search\nWaa 4 Waa 6\nI yɛrɛ kɔlɔsi Ala ɲakɔrɔ\n1I kana teliya ka kuma,\ni kana kɔrɔtɔ k'i daa di Ala ma.\nBari Ala be sankolo la, ele be dugukolo kan.\nO la do, i ka kuma kana caya.\n2Bari, kuma caaman be na ni kumakolonfɔ ye.\nHami caaman fana be na ni sikow ye.\n3- N'i y'i daa di Ala ma koo dɔ la, kana mɛn k'o dajuru nin sara. Bari, miiribali koo man di Ala ye. Ele y'i daa di koo min na, o kɛ. 4I kana dajuru ta, o ka fisa ka dajuru ta n'i m'o koo kɛ. 5I kan'a to i daa b'i don koo la. I kan'a fɔ Ala ka baarakɛla ye ko: «O kɛra fili ye», janko Ala kana dimi e kɔrɔ e ka kuma kosɔn k'i ka baara cɛn. 6Koo kuntan be siko caaman ni kuma caaman na, o la, e ka siran Ala ɲa.\nFangatigiw ka koo\n7N'i y'a ye n'u be dɛsɛbagatɔw tɔɔrɔla jamana kɔnɔ, ni tilenninya te yen fɔɔ ɲɔgɔntɔɲɔ, i kana kabakoya o la. Bari, mɔgɔbaba mana kɛ yen, mɔgɔbaba wɛrɛw le b'ale kunna. Mɔgɔba wɛrɛ fana ka kɛ olu kunna. 8Dugukolo nafa ye bɛɛ ta ye. Hali masacɛ niyɔrɔ fana b'a la.d\nNafolo n'a kunko\n9Mɔgɔ min ka wariko ka gwɛlɛ,\nwari tena o tigi labɔ ka ye fana.\nMin ka nafoloko ka gwɛlɛ,\no tigi te wasa a ka sɔrɔ la ka ye.\nO fana ye kabako dɔ ye.\n10Ni sɔrɔ cayara yɔrɔ min na,\na dumubagaw fana be caya.\nFɛntigi ka nafa bena kɛ jumɛn ye o tuma na sa?\nFɔɔ a ka sigi ka to k'u filɛ dɔrɔn.\n11Baaraden ye dumunifitini kɛ wo,\na ye dumuniba kɛ wo,\na be sinɔgɔ ka ɲa.\nNga nafolotigi ka nafoloko b'a bali sinɔgɔ ma.\n12Ne ye kojuguba dɔ ye diɲɛ kɔnɔ, o ye nin ye:\nnafolotigi k'a ka sɔrɔ mara lonjugu kama.\n13Nga o nafolo nin be cɛn baara dɔ la min ma ɲa a bolo.\nN'a mana deen sɔrɔ tuma min na,\nfoyi te sɔrɔ ale bolo tugu.\n14- A bololakolon wolola cogo min na,\na bena kɔsegi ka taga ten fana.\nA ma sɔrɔ ka foyi bɔ a ka baara nafa la\na be se ka taga ni min ye a bolo.\n15A tun nana cogo min na,\na ka taga ten,\no fana ye kojugu ye min be digi mɔgɔ la.\nA ye tɔnɔ jumɛn le sɔrɔ a ka baara la?\nO ni fɔɲɔ kɛra kelen ye.\n16Ka fara o kan, a b'a sii bɛɛ kɛ dusukasi la,\ntɔɔrɔ ni degun, ani dimi la.\n17Ne ye min faamu o la, o ye nin ye ko min ka fisa adamaden ma, o ye ka dumuni kɛ ka minni kɛ, ani ka nisɔndiya a ka baara la, a be min bɛɛ kɛ loon o loon a sii la Ala barika la. Bari o le y'a niyɔrɔ ye. 18Ni Ala y'a nɔgɔya mɔgɔ min ye ka nafolo d'a ma, ani k'a to o tigi fana ka se k'a diya bɔ, ani ka nisɔndiya a ka baara la, o fana ye Ala ka dɛmɛ ye. 19O tigi be ɲinɛ ko diɲɛ te a toyɔrɔ ye, bari Ala ye hɛrɛ kɛ a ye.


Matigi ka surafana, Nisan tile 14nan loon | Yezu ka ɲɛnamaya\nMatigi ka surafana\nMATIYO 26:21-29 MARIKI 14:18-25 LUKA 22:19-23 ZAN 13:18-30\nU BƆRA ZUDA KA JANFANCIYA KALA MA\nYEZU YE DUMUNIKO DƆ SIGI SEN KAN WALISA MƆGƆW K’U HAKILI JIGI ALE KOO LA\nYezu y’a ka cidenw seenw koo walisa k’u dɛmɛ k’a faamu k’u ka ɲi k’u majigi. A y’o kɛ, o y’a sɔrɔ suu tun ma ko kojugu. Sisan, a segira Dawuda ka kiraya kuma dɔ kan ko: “Ne terisɔbɛ tigitigi lo, n jigi tun be min kan, ale min tun be dumuni kɛ ni ne ye, o yɛrɛ le wilila ne kama.” O kɔ, Yezu y’a ɲɛfɔ ko: “Aw dɔ bena ne don mɔgɔjuguw bolo.” (Zaburuw 41:10; Zan 13:18, 21). N’a sɔrɔ a y’o kumaw bɛɛ fɔ Tɛmɛnkan seli dumuni kɛnin kɔ.\nCidenw ye ɲɔgɔn filɛ ani u kelen kelen bɛɛ ye Yezu ɲininga ko: “Ne lo wa, Matigi?” Zuda Isikariyɔti yɛrɛ fana y’o ɲiningali kɛ. Zan tun be Yezu gɛrɛfɛ dumuni kɛyɔrɔ la. Piyɛri ye ale lasun ka Yezu ɲininga ko jɔn lo. O kama, Zan y’a yɛrɛ jɛngɛ Yezu fan fɛ k’a ɲininga ko: “Matigi, jɔn lo?”—Matiyo 26:22; Zan 13:25.\nYezu y’a jaabi ko: “Ne bena lɔgɔma nin sun k’a di mɔgɔ min ma, ale lo.” A ye buru sun minan dɔ kɔnɔ k’a di Zuda ma ani k’a fɔ a ye ko: “Mɔgɔ Dencɛ bena sa i ko a fɔra Ala ka kuma na a ka koo la cogo min na. Nga min bena Mɔgɔ Dencɛ don mɔgɔjuguw bolo, bɔnɛ bena o tigi sɔrɔ. N’a tigi yɛrɛ tun ma wolo, o tun ka fisa a ma.” (Zan 13:26; Matiyo 26:24). O kɔ, Sutana donna Zuda dusu la. Zuda tun ye nanbaramɔgɔ ye ka ban. Sisan, a y’a yɛrɛ di Sutana ma k’a sago kɛ. O cogo la, Zuda y’a yɛrɛ kɛ “halakiden” ye.—Zan 6:64, 70; 12:4; 17:12, ABM.\nYezu y’a fɔ Zuda ye ko: “E b’a fɛ ka fɛɛn min kɛ, i ka banba [wala teliya, NW] k’o kɛ.” Komi Zuda lo tun b’u ka wari mara, o kama cidenw y’a miiri ko Yezu b’a fɔra a ye le ko “a k’u ka makoyafɛn dɔ san ɲanagwɛ kama, walima ko a ka taga fɛɛn dɔ di fantanw ma.” (Zan 13:27-30). Nka o tɛ, Zuda tun be tagara Yezu janfayɔrɔ le.\nO suu kelen nin na, Tɛmɛnkan seli dumuni kɛra suu min na, Yezu ye koo kura dɔ sigi sen kan. Yezu ye buru ta ka barika la Ala ye. A y’a tilantilan k’a di a ka cidenw ma k’a fɔ ko: “Nin ye ne fari [tagamasiɲɛ] ye min bena kɛ saraka ye aw ka nafa kosɔn. Aw ye to ka nin kɛ k’aw hakili to ne la.” (Luka 22:19). Cidenw y’o buru di di ɲɔgɔn ma ani u y’a dumu.\nSisan, Yezu ye diwɛn fana ta ka barika la Ala ye. A y’a di u ma, u kelen kelen bɛɛ ye dɔ min. Yezu y’a fɔ o diwɛn koo la ko: “Nin jifilen ye Ala ka layidu kura ye, o layidu tara ne joli la, o bɔnna aw kosɔn.”—Luka 22:20, ABM.\nO cogo lo la, Yezu y’a ka saya hakilijigiko sigi sen kan. A ka kalandenw tun ka ɲi ka to k’o kɛ saan o saan, Nisankalo tile 14nan loon. Yezu n’a Faa ye min kɛ walisa ka mɔgɔ limaniyaninw kisi jurumu ni saya ma, o koo bena to ka mɔgɔw hakili jigi o la. O koo kura kɔrɔtanin lo ka tɛmɛ Yahutuw ka Tɛmɛnkan seli kan. Mun na do? Sabu a be mɔgɔw hakili jigi Yezu ka saya lo koo la, o min be mɔgɔ limaniyaninw hɔɔrɔnya pewu.\nYezu ko ale joli “bena bɔn mɔgɔ [caaman] ka hakɛw yafa kosɔn.” Mɔgɔ caaman minw ka hakɛw bena yafa, u dɔw ye Yezu ka ciden kantigimanw ye ani mɔgɔ limaniyanin wɛrɛw. Olu bena kɛ ni Yezu ye a Faa ka Masaya la.—Matiyo 26:28, 29.\nYezu ye Bibulu ka kiraya kuma juman lo fɔ a tagamaɲɔgɔn dɔ koo la? A y’o koo ɲɛfɔ cogo di?\nYezu ko Zuda ka mun lo kɛ? Nka, ciden tɔɔw y’o kuma faamu cogo di?\nYezu ye koo kura juman lo sigi sen kan? A y’o sigi kuun juman lo kama?\nCii dira kerecɛnw ma ko u ka Krista ka saya Hakilijigi lajɛn kɛ. A ka kan ka kɛ tuma juman ani cogo di?\nA ci dɔ ma A ci dɔ ma Matigi ka surafana\njy sap. 117 ɲɛɛ 270-271


Uru 4 AKKDC08 - Kosɔbɛw be to ka ɲanabɔ dugu donda min - Bible Search\nUru 3 Sam fɔlɔ int\nBoozi be Elimelɛki kɔfɛko ɲanabɔ\n1Kosɔbɛw be to ka ɲanabɔ dugu donda min gɛrɛfɛ, Boozi tagara sigi o yɔrɔ la. K'a siginin to yen, a tun ye cɛɛ min koo fɔ Uruti ye, ale nana tɛmɛ. Boozi y'a wele ko a ka gwɛrɛ ka na sigi yan, karimasina. Cɛɛ nin gwɛrɛla ka na sigi. 2Boozi ye mɔgɔ tan wele dugu cɛkɔrɔbaw cɛma k'olu ka na sigi, olu sigira. 3O kɔ, cɛɛ min ka kan ka Elimelɛki kɔfɛko ɲanabɔ, a y'a fɔ o ye ko: «I y'a lɔn ko Nawomi bɔra Mowabu jamana na ka na, a b'an baden Elimelɛki ka foro dɔ feerera. 4Ne tun ko n ben'a fɔ i ye ko i k'a minɛ, dugu mɔgɔw, ani dugu cɛkɔrɔba nunu ɲana, ni minw siginin be yan. N'i b'a fɛ k'a minɛ, i k'a minɛ, nga n'i t'a fɛ fana, o fɔ ne ye, janko ne k'o lɔn. Bari mɔgɔ wɛrɛ te yen min be se k'a minɛ ni ele tɛ, ne ka sɔrɔ ka tugu.» Cɛɛ nin y'a jaabi ko ale ben'a minɛ. 5Boozi y'a fɔ a ye tugu ko: «Loon min na i bena foro nin minɛ Nawomi bolo, i ka Uruti fana minɛ, min bɔra Mowabu jamana na, ale min ye taabaga nin ka muso ye, janko i ka deen sɔrɔ ale ka kɛ a sii ye.» 6Cɛɛ nin y'a fɔ Boozi ye ko: «Ne tena se k'a minɛ, bari ne be siran o kana kɛ sababu ye ka ne ka nafolo fana cɛn. O la, i ka ne nɔɔ ta, bari ne yɛrɛ le te se.»\n7- Fɔlɔfɔlɔ, Isirayɛlidenw fɛ, n'u b'a fɛ k'o koo nin ɲɔgɔn kɛ i n'a fɔ ka janto taabaga kɔfɛko la walima ka fɛɛn dɔ falen ɲɔgɔn fɛ, mɔgɔ kelen tun b'a ka sanbara bɔ k'o di kelen ma. O le tun kɛra u ka taamasiɲɛ ye. 8O la, cɛɛ min tun ka kan ka Elimelɛki kɔfɛko ɲanabɔ, ale y'a ka sanbara bɔ a seen na k'o di, k'a fɔ a ye ko a ka ale nɔɔ ta koo nin na. 9O kɔ, Boozi y'a fɔ cɛkɔrɔbaw ni jama bɛɛ ye ko: «Aw kɛra ne seerew ye bii, ko ne ye Elimelɛki ni Kiliyɔn ani Malɔn ka fɛɛn bɛɛ minɛ Nawomi bolo. 10- Uruti ka bɔ Mowabu, ne y'ale fana sɔrɔ k'o kɛ n muso ye, ale min tun ye Malɔn muso ye. A kɛra ten, taabaga ka cɛɛn bena to ani a tɔgɔ kana tunu a badenw n'a ka dugu mɔgɔw cɛma. Aw kɛra ne seerew ye bii.»\n11- Jama ni cɛkɔrɔba minw tun be daa la, olu bɛɛ y'a fɔ ko: «An y'e seerew ye. Muso nin min be donna i ka soo, Masaba k'a kɛ i n'a fɔ Arasɛli ni Leya, minw ye Isirayɛli ka soo sii ye! E ka kɛ mɔgɔbaba ye Efarata ka sokala la, i tɔgɔ ka bɔ Bɛtilehɛmu! 12- O la, Masaba bena kɔmɔgɔ minw d'i ma muso nin fɛ, olu k'i ka soo kɛ i n'a fɔ an bɛma Pɛrɛti ta, Tamari tun ye min wolo Zuda ye.»\nBoozi be Uruti furu\n13Boozi ye Uruti ta k'a furu. U jɛnna ɲɔgɔn fɛ, Masaba y'a hakili to Uruti la, a ye kɔnɔ ta ka dencɛ wolo. 14O la, musow y'a fɔ Nawomi ye ko: «Masaba tɔgɔ ka tanu, a ye mɔgɔ d'i ma bii min bena janto i la, min tɔgɔ bena fɔ Isirayɛlidenw cɛma. 15Deen nin bena i dusu saalo, ka kɛ i dɛmɛbaga ye n'i kɔrɔla tuma min na. Bari i biranmuso i koo ka di min ye haali ale ye deen sɔrɔ, o biranmuso nin ka fisa i fɛ ni dencɛ wolonwula ye.»\n16Nawomi ye deen ta k'a la a disi kan, ka kɛ deen nin minɛbaga ye. 17Nawomi tɔɲɔgɔnw ko dencɛ sɔrɔla Nawomi ye! U y'a tɔgɔ la ko Obɛdi. Ale lo ye Zesee facɛ ye, Zese fana ye Dawuda facɛ ye.\n18Pɛrɛti kɔmɔgɔw tɔgɔ filɛ: Pɛrɛti ye Ɛsirɔn wolo, 19Ɛsirɔn ye Aramu wolo, Aramu ye Aminadabu wolo, 20Aminadabu ye Naasɔn wolo, Naasɔn ye Salima wolo, 21Salima ye Boozi wolo, Boozi ye Obɛdi wolo, 22Obɛdi ye Zese wolo, Zese ye Dawuda wolo.


Lok fɔlɔ 17 AKKDC08 - Dawuda ye sigiyɔrɔ sɔrɔ a yɛrɛ ka - Bible Search\nLok fɔlɔ 16 Lok fɔlɔ 18\nLok fɔlɔ 17\nKira Natan be Ala ka kuma fɔ\n(Sam 2nan 7.1-17)\n1Dawuda ye sigiyɔrɔ sɔrɔ a yɛrɛ ka soo tuma min na, a y'a fɔ kira Natan ye ko: «A filɛ, ne ka soo lɔnin be ni sɛdiriyiri ye, k'a sɔrɔ Masaba ka layidu taamasiɲɛ kɛsu be fanibugu le kɔnɔ.» 2Natan y'a fɔ a ye ko ni fɛɛn min b'a dusu la n'a b'a fɛ k'a kɛ, ko a k'a kɛ, ko bari Ala be n'a ye. 3O sufɛ yɛrɛ, Ala kumana Natan fɛ k'a fɔ a ye ko: 4«Ta'a fɔ ne ka baarakɛla Dawuda ye ko ne ko mɔgɔ min bena soo lɔ ne ye, janko n ka sigi a kɔnɔ, o te ale ye. 5Ko kabini loon min na ne ye Isirayɛlidenw bɔ Ezipiti jamana na fɔɔ ka na se bii ma, ne ma sigi ka ye soo kɔnɔ. N y'o waati kɛ fanibugu le kɔnɔ, o le tun ye n ka sigiyɔrɔ ye taama tuma na. 6Ka ne to ni Isirayɛlidenw bɛɛ ye u ka taama kɔnɔ, u kuntigiw ne tun ye minw bila ne ka jama ɲafɛ, ne y'a fɔ olu dɔ ye ka ye ko mun na a ma soo lɔ ne ye ni sɛdiriyiri ye wa?\n7«Sisan, a fɔ ne ka baarakɛla Dawuda ye ko ne Masaba, Setigi le y'a fɔ ko ne le y'a minɛ ka bɔ kongo kɔnɔ sagadɛndɛyɔrɔ la, ka n'a kɛ ne ka jama Isirayɛli kuntigi ye. 8Ko ne tor'a fɛ a taayɔrɔw bɛɛ la, ne y'a juguw bɛɛ halaki ka bɔ a ɲafɛ. Ko ne ben'a kɛ a tɔgɔ be bɔ i n'a fɔ diɲɛ kɔnɔ mɔgɔbabaw ta. 9Ko ne bena sigiyɔrɔ di ne ka jama Isirayɛli ma k'u sigicogo ɲa, janko u ka se ka sigi u yɛrɛ ka yɔrɔ la ɲasuma na, mɔgɔjuguw kana u tɔɔrɔ tugu i n'a fɔ u tun b'a kɛ cogo min na fɔlɔ la, 10ani kabini ne tun ye kuntigiw sigi ne ka jama Isirayɛli kunna tuma min na. Ko n y'u juguw bɛɛ majigi u ye. Ko ne Masaba le ko n ben'a ka soo sabati. 11Ko ale ka loon mana se, n'a sara, ne ben'a ka mɔgɔ dɔ wili a deenw cɛma, ka barika don a ka masaya la. 12Ko ale lo bena soo lɔ ne ye, ani ne ben'a ka masaya sabati kudayi. 13- Ko ne bena kɛ a faa ye, a bena kɛ ne deen ye. Ne ka makari tena ban a faan fɛ i n'a fɔ mɔgɔ min kɔnna ale Dawuda ɲa. 14Ko ne ben'a kɛ n ka jama ka masa ye tuma bɛɛ. Ko a ka masaya bena sabati kudayi.» 15Ala ye min bɛɛ fɔ Natan ye koo yetaw la, a y'o bɛɛ fɔ Dawuda ye.\nDawuda be Ala daali\n(Sam 2nan 7.18-29)\n16Masacɛ Dawuda tagara sigi Masaba ɲakɔrɔ k'a fɔ a ye ko: «Masa Ala, ne ye jɔn ye, ne ka soo ye mun ye, n'i y'a kɛ ne ye lɔyɔrɔ nin sɔrɔ? 17Halibi, o ma kɛ foyi ye i ɲana, Ala, fɔɔ i tagara ɲa ka waati nata layidu ta i ka baarakɛla ka soo ye. I ye ne jati mɔgɔbaba le ye, Masa Ala. 18Ne Dawuda be se ka mun le fɔ i ye tugu boɲako la, i be min lara ne, i ka baarakɛla kan? E b'i ka baarakɛla lɔn. 19Masaba, i ye koba nin bɛɛ kɛ k'i ka boɲa kabakoman yira i ka baarakɛla kosɔn, i sago la. 20Masaba, e ɲɔgɔn te yen! Ka kɛɲɛ n'an ka mɛnta ye, Ala wɛrɛ te yen ni ele tɛ. 21Siya wɛrɛ be yen dugukolo kan tugu min be i n'a fɔ i ka jama Isirayɛli wa? Siyaw cɛma, ele, olu ka Ala dɔrɔn y'u kunmabɔ, k'u kɛ e yɛrɛ taw ye, janko i tɔgɔ ka se ka bɔ. O la, e ye kabakobabaw kɛ u ka jamana ye. Siya wɛrɛ be yen tugu min be i ka siya nin bɔ wa? I ye min bɔ Ezipiti jamana na, o yɔrɔ siya bolo. 22I ye i ka jama Isirayɛli kɛ i ta ye tuma bɛɛ, ele Masaba kɛra u ka Ala ye. 23Sisan Masaba, i ye kuma min fɔ i ka baarakɛla n'a ka somɔgɔw kosɔn, a to o ka kɛ ten tuma bɛɛ la. I ye min fɔ, i k'o kɛ. 24A ka kɛ ten, janko boɲa ka la i kan tuma bɛɛ, mɔgɔw k'a fɔ ko: ‹Masaba, Setigi ye Isirayɛli ka Ala ye. I ka baarakɛla Dawuda ka soo ka barika sɔrɔ i ɲakɔrɔ.› 25Ele, ne ka Ala, i yɛrɛ y'a yira ne la k'a fɔ ko i bena kɔmɔgɔw di ne ma. O le y'a to i ka baarakɛla ye jagwɛlɛya sɔrɔ k'i daali ten. 26Masaba, i ye Ala ye, i y'o hɛrɛ koo fɔ i ka baarakɛla ye. 27Masaba, sisan i ka barika don i ka baarakɛla ka soo la, janko a ka se ka to i ɲakɔrɔ tuma bɛɛ. Bari ele Masaba le ye ne ka soo dɛmɛ, i ka baarakɛla ka soo bena barika sɔrɔ tuma bɛɛ.»


Zak 6 AKKDC08 - Ne ye n ɲaa kɔrɔta tugu, ka koo dɔ ye. - Bible Search\nZak 5 Zak 7\n1Ne ye n ɲaa kɔrɔta tugu, ka koo dɔ ye. Kɛlɛkɛwotoro naani tun lo, n'u be bɔra kulu fila cɛma. Kulu nunu tun ye zira ye. 2- Soo wulenmanw le tun be wotoro fɔlɔ samana, wotoro filanan taw tun ye finmanw ye, 3- sabanan taw tun ye gwɛmanw ye, a naaninan taw tɔnitɔninin be ni wulenman ye. 4Mɛlɛkɛ min tun be to ka kuma ni ne ye, ne y'ale ɲininga ko: «Nunu kɔrɔ ye mun ye, matigi?»\n5- Mɛlɛkɛ ye ne jaabi ko: «Nunu ye fɔɲɔ naani ye, minw tun lɔra dugukolo bɛɛ Masa ɲakɔrɔ, ka sɔrɔ ka bɔ u lɔyɔrɔ la.» 6Sofin nunu y'u ka wotoro sama k'u ɲaa sin kɔgɔdugu ɲafan fɛ, gwɛmanw tugura olu kɔ.c Nga tɔnitɔninin wuleman nunu y'u kuun sin worodugu ɲafan fɛ.\n7Soo wulenman nunu kɔrɔtɔninba gwɛrɛla, waasa ka taga dugukolo yaala. O tuma na, mɛlɛkɛ nin ye sira d'u ma k'u ka taga dugukolo yaala. Wotoro nunu tagara dugukolo yaala. 8A ye n wele k'a fɔ n ye ko: «A filɛ, minw be tagara kɔgɔdugu ɲafan fɛ, olu bena taga Masaba dusu suma yen.»\nZozuwe ka masafugulan\n9Masaba kumana ne fɛ ko: 10«Taga bolomafara minɛ Ɛlidayi, ni Tobiya ani Yedaya fɛ, minw kɔsegira ka bɔ jɔnya la Babilɔni. E ka taga bii yɛrɛ, ka don Sefaniya deen Yosiya ka soo, u be o yɔrɔ la. 11I bena warigwɛ ni sanu minɛ u fɛ, k'o kɛ masafugulan ye k'a biri Yewosadaki dencɛ sarakalasebagaw kuntigi Zozuwe kunna. 12- I k'a fɔ a ye ko Masaba, Setigi ko: ‹Cɛɛ dɔ filɛ nin ye, min tɔgɔ ko Yiribolo. Ale sababu la, bolo bena sɔrɔ, ale lo bena Masaba batoso lɔ kura ye. 13Ale lo ben'a lɔ tigitigi. Masafaniw bena don a kaan na, ka sigi a ka masasigilan kan ka masaya kɛ. Sarakalasebaga kelen bena sigi a kɔrɔ fana. U bena bɛɛn kosɔbɛ.›d\n14«Fugulan nin bena to Masaba batoso kɔnɔ, ka mɔgɔw hakili jigi Ɛlidayi, ni Tobiya ani Yedaya la, ani k'u hakili jigi Sefaniya deen ka ɲumanya la.»e\n15Mɔgɔ minw be fɔɔ yɔrɔjan, olu bena na baara kɛ Masaba batoso lɔko la tugu. O la, aw ben'a lɔn ko Masaba, Setigi ye ne ci aw fɛ. O bena kɛ, n'aw sɔnna ka Masaba aw ka Ala ka fɔta kɛ sɔbɛ la.


Bɔk 3 AKKDC08 - Ayiwa, Musa tun b'a birancɛ Zetoro ka - Bible Search\nBɔk 2 Bɔk 4\n1Ayiwa, Musa tun b'a birancɛ Zetoro ka sagaw mara, ale min ye Madiyan murutigi ye. A tagara n'u ye kongokolon faan dɔ la, fɔɔ ka taga se Ala ka kulu yɔrɔ la, o min be wele ko *Orɛbu. 2- Masaba ka mɛlɛkɛ y'a yɛrɛ yira Musa la tasuma na yiritunin dɔ cɛma. Musa y'a filɛ, a y'a ye ko tasuma tun be manana tuu nin kan, nga a tun te jɛni. 3O la, a ko: «Ne bena taga kabako nin filɛ k'a lɔn mun kama tuu te jɛnina.» 4Masa Ala y'a ye ko Musa faranna ko a be na o filɛyɔrɔ la minkɛ, a tora tuu nin kɔnɔ, ka Musa wele ko: «Musa, Musa.» Musa ko: «Naamu.» 5A ko: «I kana gwɛrɛ yan yɔrɔ la. I ka sanbara bɔ. Bari i lɔnin be yɔrɔ min na, o ye yɔrɔ senuman ye. 6Ne y'i bɛma ka Ala ye, Ibrayima, ni Isiyaka, ani Yakuba ka Ala.» Musa y'a ɲada biri bari a tun be siran ka Ala filɛ.\n7Masaba y'a fɔ tugu ko: «Ne ye n ka jama ka sɛgɛn ye Ezipiti jamana na, k'u kasikan mɛn u ka baarakuntigiw bolo. Ne b'u ka tɔɔrɔkow kala ma. 8O la, ne jigira waasa k'u bɔsi Ezipitikaw bolo k'u bɔ o jamana nin na ka taga n'u ye jamanaɲuman na, min ka bon haali, nɔnɔ ni lii ka ca yɔrɔ min na kosɔbɛ, jamana diman lo. Kanaanw ni itiw, ani amoriw ni periziw, ni iviw ani zebuziw ka jamana lo. 9Sisan Isirayɛlidenw kasikan donna ne tulo la, Ezipitikaw fana be sɛgɛn minw la u kan, n y'o ye. 10O la, ne b'i ci Ezipiti masacɛ fɛ sisan waasa i ka taga ne ka jama Isirayɛli bɔ Ezipiti.»\n11Musa y'a fɔ Ala ye ko: «Ne ye jɔn ye ni ne be taga masacɛ fɛ ani ka Isirayɛlidenw bɔ Ezipiti?»\n12Ala ko: «Ne bena to n'i ye. Taamasiɲɛ min b'a yira ko ne le y'i ci, o ye nin ye: N'i ye jama bɔ Ezipiti tuma min na, aw bena ne bato kulu nin kan.»\nAla b'a tɔgɔ fɔ Musa ye\n13- Musa y'a fɔ Ala ye ko: «Ayiwa, ni ne tagara Isirayɛlidenw fɛ k'a fɔ u ye k'u bɛmaw ka Ala ye ne ci u ma, n'u ye ne ɲininga a tɔgɔ la, ne bena mun fɔ u ye?» 14- Ala y'a fɔ Musa ye ko: «Ne tɔgɔ ko ‹Ne ye min ye, n y'o ye.› I ben'a fɔ Isirayɛlidenw ye ko ‹Ne ye min ye› le y'i ci u fɛ.» 15A y'a fɔ Musa ye tugu ko: «I k'a fɔ Isirayɛlidenw ye ko Masaba, u bɛmaw ka Ala, Ibrayima, ni Isiyaka, ani Yakuba ka Ala le y'i ci u fɛ. O ye ne tɔgɔ ye kudayi, waati bɛɛ mɔgɔw bena ne wele o cogo kelen na. 16Taga Isirayɛli cɛkɔrɔbaw lajɛn k'a fɔ u ye ko ne Masaba, u bɛmaw ka Ala, Ibrayima, ni Isiyaka, ani Yakuba ka Ala, ko ne ye n yɛrɛ yira i la k'a fɔ ko ne y'a latigɛ k'u dɛmɛ. Koo min be kɛra u la Ezipiti, ne ɲaa b'o la. 17Ko ne ko n bena u bɔ Ezipiti jamana tɔɔrɔ la ka taga n'u ye kanaanw ni itiw, ani amoriw ni periziw ni iviw ani zebuziw ka jamana na, nɔnɔ ni lii ka ca o min kɔnɔ kosɔbɛ, jamana diman lo. 18Cɛkɔrɔbaw bena mɛnni kɛ i fɛ. O kɔ, e ni Isirayɛli cɛkɔrɔbaw bena taga Ezipiti masacɛ fɛ k'a fɔ a ye ko Masaba, eburuw ka Ala y'a yɛrɛ yira aw la. Ko a k'a to aw be taga tile saba taama kɛ kongokolon kɔnɔ, janko aw ka saraka bɔ Masaba aw ka Ala ye. 19Ne y'a lɔn ko a tena sɔn aw ka taga, fɔɔ a ka kɛ wajibiko ye a ma. 20O la, n bolo bena se Ezipitikaw ma ka kabako sifa bɛɛ kɛ u cɛma k'u tɔɔrɔ. O kɔ, a ben'a to aw be taga. 21- Ne bena jama nin koo diya Ezipitikaw ye, o la, n'aw taatuma sera, aw bololakolon tena taga. 22Musow kelen kelen bɛɛ bena minanw daali u sigiɲɔgɔnw fɛ ani musow fɛ minw b'u ka soo kɔnɔ, warigwɛtaw, ni sanutaw, ani faniw, aw bena minw don aw dencɛw n'aw denmusow kaan na. Aw bena Ezipitikaw bololafɛnw cɛ ten.»


Uru 3 AKKDC08 - Loon dɔ, Nawomi y'a fɔ a biranmuso ye - Bible Search\nUru 2 Uru 4\nUruti be taga Boozi fɛ\n1Loon dɔ, Nawomi y'a fɔ a biranmuso ye ko: «Ne denmuso, ne man kan ka sigiyɔrɔɲuman ɲini i ye wa, janko i ka nisɔndiya? 2I ye baara kɛ ni Boozi min ka baaraden musomanw ye, ale te an baden ye wa? Ayiwa, a ben'a ka suman gosinin fiyɛ bii sufɛ. 3Wili ka tulu mɔ i yɛrɛ la ani k'i ka fani ɲanamanw don ka taga sumangosikɛnɛ na. I kan'a to a b'i ye, fɔɔ n'a ye dumuni kɛ ka minni kɛ ka ban tuma min na. 4N'a lara tuma min na, i k'a layɔrɔ kɔlɔsi. O kɔ, i ka tag'a ka birifani bɔ a seen kanc ka la o yɔrɔ la. E ka kan ka fɛɛn min kɛ, a bena o fɔ i ye.» 5Uruti y'a fɔ ko: «I ye min fɔ, n bena o bɛɛ kɛ.»\n6A tagara sumangosikɛnɛ na. A biranmuso ye koo min bɛɛ fɔ a ye, a y'o bɛɛ kɛ. 7Boozi ye dumuni ni minni kɛ, a nisɔndiyara kosɔbɛ. A wilila ka taga la suman gɛrɛfɛ. Uruti taamana dɔɔni dɔɔni ka ta'a ka birifani bɔ a seen na ka la. 8Dugutilama, Boozi barila ka kunun, a ko a b'a yɛrɛ kuru, a y'a ye ko muso dɔ lanin be a seen kɔrɔ. 9A y'a fɔ ko: «Jɔn lo?» Uruti y'a jaabi ko: «I ka baaraden Uruti lo. N ta k'i janto n na, bari e ka kan n'o ye.»d 10Boozi ko: «Masaba k'i ta ɲa, ne denmuso! I ye fɛɛn min kɛ, o be i ka mɔgɔsɔbɛya yira ka tɛmɛ fɔlɔta kan. I ma tugu kanbelen si kɔ, a fantan walima nafolotigi. 11Sisan ne denmuso, i kana siran. I mana fɛɛn o fɛɛn ɲini, ne bena o kɛ i ye, bari ne ka mɔgɔw bɛɛ y'a lɔn ko i ye musoɲuman ye. 12- Tiɲɛ lo, ne ka kan ka janto i la, nga mɔgɔ wɛrɛ be yen min ka kan k'a kɛ ka tɛmɛ ne kan. 13La yan ka dugu gwɛ, ni dugu gwɛra, n'a bena se k'i ta ka janto i la, a k'o kɛ. Nga n'a ma diya a ye k'i ta fana, ne bena i ta Masaba kosɔn! La yan fɔɔ sɔgɔma.»\n14O la, Uruti lara Boozi seen kɔrɔ fɔɔ sɔgɔma. Nga a wilila joona ni dugu ma gwɛ kosɔbɛ, mɔgɔ tun te se ka ɲɔgɔn lɔn waati min na, bari Boozi tun t'a fɛ mɔgɔ k'a lɔn ko a tun nana sumangosikɛnɛ na. 15A y'a fɔ Uruti ye ko: «Fani min birinin be i kaan na, o bɔ k'o minɛ ka ɲa.» Uruti y'a minɛ ka ɲa. A ye sumankisɛ sinsin ɲaa kelen di a ma. O kɔ, a tagara dugu kɔnɔ. 16Uruti kɔsegira ka na a biranmuso fɛ, Nawomi y'a ɲininga ko: «N denmuso, a kɛra cogo di?» Cɛɛ nin ye fɛɛn o fɛɛn kɛ Uruti ye, a y'o bɛɛ lakali Nawomi ye. 17A ko: «A ye sumankisɛ sinsin ɲaa kelen nin di ne ma k'a fɔ ko ne man kan ka segi n biranmuso fɛ bolo lakolon.» 18Nawomi ko: «Ne denmuso, i hakili sigi ka to yɔrɔ kelen na, koo nin bena laban cogo min na, i k'o lɔn. Cɛɛ nin tena lafiɲɛ n'a ma koo nin ɲanabɔ bii yɛrɛ.»